AN COIMISIÚN EORPACH An Bhruiséil,30.6.2021 COM(2021) 346 final 2021/0170(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le sábháilteacht ghinearálta táirgí, lena leasaítear Rialachán (AE) Uimh. 1025/2012 ó Pharlaimint na hEorpa agus ón gComhairle, agus lena n‑aisghairtear Treoir 87/357/CEE ón gComhairle agus Treoir 2001/95/CE ó Pharlaimint na hEorpa agus ón gComhairle





(Téacs atá ábhartha maidir leis an LEE) {SEC(2021) 280 final} - {SWD(2021) 168 final} - {SWD(2021) 169 final}



CLÁR MEABHRÁN MÍNIÚCHÁIN 3 1. COMHTHÉACS AN TOGRA3 •Forais agus cuspóirí an togra3 •Comhsheasmhacht le beartais eile de chuid an Aontais5 2.BUNÚS DLÍ, COIMHDEACHT AGUS COMHRÉIREACHT6 •Bunús dlí6 •Coimhdeacht (i gcás inniúlacht neamheisiach)7 •Comhréireacht8 •An rogha ionstraime8 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR8 •Meastóireachtaí ex post/seiceálacha oiriúnachta ar an reachtaíocht atá ann cheana8 •Comhairliúcháin leis na páirtithe leasmhara9 •Bailiú agus úsáid saineolais11 •Measúnú tionchair11 •Oiriúnacht rialála agus simpliú13 •Cearta bunúsacha14 4.IMPLEACHTAÍ BUISÉADACHA15 5.EILIMINTÍ EILE15

•Pleananna cur chun feidhme, agus socruithe faireacháin, meastóireachta agus tuairiscithe15 •Míniúchán mionsonraithe ar fhorálacha sonracha an togra15 RIALACHÁN Ó PHARLAIMINT NA hEORPA AGUS ÓN gCOMHAIRLE maidir le sábháilteacht ghinearálta táirgí, lena leasaítear Rialachán (AE) Uimh. 1025/2012 ó Pharlaimint na hEorpa agus ón gComhairle, agus lena n‑aisghairtear Treoir 87/357/CEE ón gComhairle agus Treoir 2001/95/CE ó Pharlaimint na hEorpa agus ón gComhairle CAIBIDIL I 32 Forálacha ginearálta 32 CAIBIDIL II 35 Ceanglais sábháilteachta 35 CAIBIDIL III 37 Oibleagáidí na n‑oibreoirí eacnamaíocha 37 Roinn 1 37 Roinn 2 43 CAIBIDIL IV 44 Margaí ar líne 44 CAIBIDIL V 46 Faireachas margaidh agus cur chun feidhme 46 CAIBIDIL VI 47 Córas mear‑rabhaidh Safety Gate 47 CAIBIDIL VII 48 Ról an Choimisiúin agus comhordú forfheidhmiúcháin 48 CAIBIDIL VIII 51

Ceart chun faisnéise agus leighis 51 CAIBIDIL IX 53 Comhar idirnáisiúnta 53 CAIBIDIL X 54 Forálacha airgeadais 54 CAIBIDIL XI 57 Forálacha críochnaitheacha 57 RÁITEAS AIRGEADAIS REACHTACH 62 MEABHRÁN MÍNIÚCHÁIN 1. COMHTHÉACS AN TOGRA •Forais agus cuspóirí an togra Tá an togra seo le haghaidh Rialacháin maidir le sábháilteacht táirgí tomhaltais i gcomhréir le Clár Oibre Nua do Thomhaltóirí ó 2020 lena ndírítear ar an méid seo a leanas a dhéanamh: (i) an creat ginearálta maidir le sábháilteacht táirgí tomhaltais neamhbhia a thabhairt cothrom le dáta agus a nuachóiriú; (ii) a ról a chaomhnú mar líontán sábhála do thomhaltóirí; (iii) na forálacha a oiriúnú do dhúshláin a eascraíonn as teicneolaíochtaí nua agus as díol ar líne; agus (iv) cothrom iomaíochta a áirithiú do ghnólachtaí. Cé go gcuirfear an togra in ionad Threoir 2001/95/CE maidir le sábháilteacht ghinearálta táirgí, leanfaidh sé d’fheidhm a bheith aici maidir le táirgí tomhaltais neamhbhia monaraithe. Cuirfidh an Rialachán atá beartaithe leanúnachas leis an Treoir maidir le Sábháilteacht Ghinearálta Táirgí ar fáil freisin tríd an méid seo a leanas a dhéanamh: (i) a chur de cheangal go mbeidh táirgí tomhaltais ‘sábháilte’; (ii) oibleagáidí áirithe a leagan síos d’oibreoirí eacnamaíochta; agus (iii) beidh forálacha ann maidir le caighdeáin a fhorbairt a thacóidh leis an gceanglas sábháilteachta ginearálta. Déantar na rialacha maidir le faireachas margaidh do tháirgí nach dtagann faoi raon feidhme reachtaíocht comhchuibhithe de chuid an Aontais (‘táirgí neamh‑chomhchuibhithe’) a ailíniú leis na rialacha sin a bhfuil feidhm acu maidir le táirgí a thagann faoi raon feidhme reachtaíocht comhchuibhithe de chuid an Aontais (‘táirgí comhchuibhithe’) mar a leagtar amach i Rialachán (AE) 2019/1020. Dá bhrí sin, tá sé d’aidhm ag an Rialachán atá beartaithe na rialacha atá leagtha amach faoi láthair i dTreoir 2001/95/CE a thabhairt cothrom le dáta chun líontán sábhála a áirithiú le haghaidh gach táirge, agus, ag an am céanna, a áirithiú go mbeidh níos mó comhsheasmhachta idir táirgí comhchuibhithe agus táirgí neamh‑chomhchuibhithe leis an gcóras. Sainaithníodh cheana in 2011 sa Ghníomh um an Margadh Aonair athbhreithniú ar an Treoir maidir le Sábháilteacht Ghinearálta Táirgí agus athbhreithniú ar Rialachán (CE) Uimh. 765/2008 mar phríomhghníomhaíochtaí chun ‘sábháilteacht táirgí atá i gcúrsaíocht san Aontas a fheabhsú trí chomhtháthú agus trí fhorfheidhmiú níos fearr ar na rialacha um shábháilteacht táirgí agus faireachas margaidh’. Moladh athbhreithniú den sórt sin in 2013 i bpacáiste lena n‑áirítear athbhreithniú ar an dá ionstraim dlí, arb é an cuspóir creat aonair reachtach a thabhairt isteach le haghaidh táirgí comhchuibhithe agus neamh‑chomhchuibhithe. Meastar toisc go bhfuil forluí idir na rialacha maidir le faireachas margaidh agus na hoibleagáidí ar oibreoirí eacnamaíochta atá leagtha síos i ngníomhartha éagsúla de reachtaíocht an Aontais (Treoir maidir le Sábháilteacht Ghinearálta Táirgí, Rialachán (CE) Uimh. 765/2008 agus reachtaíocht earnáil‑shonrach an Aontais um chomhchuibhiú), tá mearbhall tagtha ar oibreoirí eacnamaíochta agus ar údaráis náisiúnta araon agus tá bac curtha ar éifeachtacht gníomhaíochtaí faireachais mhargaidh san Aontas. Cuireadh stop leis an bpacáiste atá beartaithe sa chaibidlíocht lena ghlacadh agus tarraingíodh siar é. Idir an dá linn, rinneadh obair leantach in 2017 ar Theachtaireacht dar teideal an Margadh Aonair a uasghrádú ó 2015: níos mó deiseanna do dhaoine agus do ghnólachtaí, ghlac an Coimisiún togra chun Rialachán (CE) 765/2008 a athbhreithniú chun comhlíonadh táirgí agus forfheidhmiú reachtaíocht comhchuibhithe de chuid an Aontais i leith táirgí a neartú, mar chuid den ‘phacáiste earraí’, e.g. pacáiste tionscnamh chun feidhmiú níos fearr an mhargaidh aonair d’earraí a áirithiú. Mar thoradh air sin, glacadh Rialachán (AE) 2019/1020 in 2019. • Comhsheasmhacht le forálacha beartais atá sa réimse beartais cheana Rialachán (AE) 2019/1020 Le Rialachán (AE) 2019/1020, leagtar síos rialacha agus nósanna imeachta maidir le comhlíonadh agus forfheidhmiú reachtaíocht comhchuibhithe an Aontais Eorpaigh i leith táirgí. Féachann an togra le comhar níos fearr a chumasú i measc na n‑údarás náisiúnta um fhaireachas margaidh. Chuige sin, is é is aidhm dó na nósanna imeachta don sásra um chúnamh frithpháirteach eatarthu a shoiléiriú, agus, i gcás catagóirí áirithe táirgí, ceanglófar ar mhonaróirí nach de chuid an Aontais iad duine nádúrtha nó dlítheanach a ainmniú a bheidh freagrach as faisnéis ar chomhlíonadh. Cumhdaítear leis an togra faireachas margaidh ar tháirgí neamhbhia (‘táirgí tionsclaíocha’) a bhfuil a gcur ar an margadh aonair faoi réir gníomhartha comhchuibhithe de chuid an Aontais. Cé is moite de Chaibidil VII, tá sé infheidhme maidir le táirgí comhchuibhithe amháin. Chun comhleanúnachas agus comhsheasmhacht a áirithiú idir na córais do tháirgí comhchuibhithe agus neamh‑chomhchuibhithe, glacann an togra seo le roinnt forálacha i Rialachán 2019/1020, amhail Caibidil IV, Caibidil V agus Caibidil VI maidir le faireachas margaidh agus Airteagal 4 agus déanann sé oiriúnú orthu. Cinneadh 768/2008/CE Leagtar amach i gCinneadh 768/2008/CE na prionsabail agus na nósanna imeachta coiteanna nach mór a leanúint le reachtaíocht an Aontais agus comhchuibhiú na gcoinníollacha maidir le margú táirgí san Aontas agus sa LEE. Áirítear ann ceanglais tagartha atá le corprú cibé uair a dhéantar athbhreithniú ar reachtaíocht maidir le táirgí. Mar sin, is teimpléad é don reachtaíocht amach anseo maidir le comhchuibhiú táirgí. Chun comhsheasmhacht a áirithiú idir an reachtaíocht maidir le táirgí comhchuibhithe agus táirgí neamh‑chomhchuibhithe, glacann an togra seo cuid d’fhorálacha Chinneadh 768/2008/CE, amhail na forálacha sin maidir le ceanglais inrianaitheachta agus oibleagáidí oibreoirí eacnamaíochta.

Rialachán (AE) 1025/2012 Le Rialachán (AE) 1025/2012, tugtar bunús dlí chun caighdeáin Eorpacha a úsáid le haghaidh táirgí agus seirbhísí, chun sonraíochtaí teicniúla TFC a shainaithint, agus chun an próiseas Eorpach caighdeánaithe a mhaoiniú. Leagtar síos oibleagáid leis freisin ar eagraíochtaí Eorpacha um chaighdeánú (CEN, CENELEC, ETSI) agus ar chomhlachtaí náisiúnta um chaighdeánú maidir le trédhearcacht agus rannpháirtíocht. Chun comhsheasmhacht leis an gcóras ginearálta um chaighdeánú dá bhforáiltear i Rialachán (AE) 1025/2012 a áirithiú, déantar foráil sa togra seo maidir le roinnt leasuithe ar Rialachán (AE) 1025/2012 chun é a chur in oiriúint do shaintréithe sonracha an rialacháin atá beartaithe, go háirithe ós rud é go n‑éilítear leis an Rialachán seo go nglacfar ceanglais shonracha sábháilteachta agus nach féidir na caighdeáin arna nglacadh faoin Rialachán seo a chomhshamhlú le caighdeáin chomhchuibhithe agus go léirítear, dá bhrí sin, gur “caighdeáin Eorpacha” iad. Treoir (AE) 2019/771 Le Treoir 2019/771, tugtar isteach rialacha maidir le comhréireacht earraí, leigheasanna i gcás easpa comhréireachta agus conas úsáid a bhaint as na leigheasanna sin. Cuireann an togra leigheasanna ar fáil go sonrach do tháirgí contúirteacha a aisghaireadh ón margadh. Tugann an cás ar leith sin údar le tacar rialacha a bheith ann atá difriúil i bpáirt agus atá níos fusa a ghníomhachtú, go háirithe toisc nach gá don tomhaltóir neamh‑chomhréireacht an táirge a léiriú. Níl na rialacha sin infheidhme ach amháin má dhéantar táirgí a aisghairm. Dá bhrí sin, ní dhéanann siad leasú ar Threoir 2019/771 ach ní dhéanann siad ach cosaint bhreise a chur isteach i gcás aisghairthe. Rialachán (AE) 2019/881 Leis an nGníomh um Chibearshlándáil, tugtar isteach creat deimhniúcháin cibearshlándála uile‑Aontais do tháirgí, seirbhísí agus próisis TFC. Mar sin féin, ní áirítear ann íoscheanglais dlí maidir le cibearshlándáil do tháirgí TFC. Soiléirítear leis an togra seo go gcumhdaítear na rioscaí cibearshlándála a mbíonn tionchar acu ar shábháilteacht tomhaltóirí faoi choincheap na sábháilteachta faoin Rialachán atá beartaithe. •Comhsheasmhacht le beartais eile de chuid an Aontais Tá ról tábhachtach ag na tionscnaimh seo a leanas atá ar siúl nó atá beartaithe ar leibhéal an Aontais maidir le sábháilteacht táirgí: Is é is aidhm don Ionstraim um Sheirbhísí Digiteacha, a ghlac an Coimisiún an 15 Nollaig 2020, rialáil a dhéanamh ar fhreagrachtaí soláthraithe seirbhísí idirmheánacha ar líne, lena n‑áirítear ardáin ar líne amhail na meáin shóisialta agus margaí ar líne, maidir le hinneachar neamhdhleathach, earraí nó seirbhísí a thairgeann a n‑úsáideoirí. Leagtar amach sa togra sin roinnt oibleagáidí díchill chuí d’ardáin ar líne atá ábhartha don rialachán atá beartaithe, lena n‑áirítear prionsabal ‘inrianaitheacht trádálaithe’ a thabhairt isteach agus an oibleagáid dlí sábháilteachta táirgí a chur san áireamh maidir leis an gcomhéadan a struchtúrú (Airteagal 22). Clúdaíonn an Gníomh um Sheirbhísí Digiteacha gach cineál inneachair neamhdhleathaigh, mar atá sainmhínithe sa dlí náisiúnta nó i ndlí an Aontais, lena n‑áirítear díol táirgí contúirteacha ar líne. Ós rud é gur ionstraim reachtach é an Gníomh um Sheirbhísí Digiteacha a bhfuil feidhm ghinearálta léi, ní áirítear ann forálacha sonracha lena dtugtar aghaidh ar an gcineál sin inneachair. Leagann an Gníomh um Sheirbhísí Digiteacha amach freisin an creat don nós imeachta fógra agus gníomhaíochta (Airteagal 14). Sonraítear sa rialachán atá beartaithe oibleagáidí áirithe do mhargaí ar líne sa réimse sábháilteachta táirgí. Sa togra reachtach maidir leis an intleacht shaorga, leagtar síos rialacha comhchuibhithe maidir le córais intleachta saorga a chur ar an margadh, iad a chur i mbun seirbhíse agus úsáid a bhaint astu san Aontas. Ní mór do na rialacha ardleibhéal cosanta a áirithiú do leasanna an phobail, go háirithe maidir le sláinte agus sábháilteacht, agus cearta agus saoirsí bunúsacha daoine. Leagtar síos leis ceanglais shonracha nach mór do chórais intleachta saorga ardriosca a chomhlíonadh agus na ceanglais shonracha sin nach mór a fhorchur ar sholáthraithe agus ar úsáideoirí na gcóras sin. Cuirtear na forálacha sin san áireamh sa togra seo agus soláthraítear líontán sábhála do tháirgí agus rioscaí do shláinte agus do shábháilteacht tomhaltóirí nach dtagann faoi raon feidhme chur i bhfeidhm an togra intleachta shaorga. Léiríonn an straitéis ceimiceán a glacadh i mí Dheireadh Fómhair 2020 go dtiocfaidh méadú ar an úsáid fhorleathan ceimiceán atá ann faoi láthair, lena n‑áirítear táirgí tomhaltais, agus go bhfuil sé riachtanach toirmeasc a chur ar na ceimiceáin is díobhálaí i dtáirgí tomhaltais chun a sábháilteacht a áirithiú. Le Rialachán REACH, tugadh isteach oibleagáidí don tionscal chun measúnú agus bainistiú a dhéanamh ar na rioscaí a bhaineann le ceimiceáin agus chun faisnéis sábháilteachta iomchuí a sholáthar dá n‑úsáideoirí. Déantar foráil ann freisin maidir le srianta chun sláinte an duine agus an comhshaol a chosaint ar rioscaí do‑ghlactha a bhaineann le ceimiceáin. Coinnítear líontán sábhála sa togra seo le haghaidh rioscaí ceimiceacha i dtáirgí nach gcumhdaítear le reachtaíocht shonrach. Is é is aidhm don Phlean Gníomhaíochta don Gheilleagar Ciorclach a glacadh i mí an Mhárta 2020 dramhaíl a laghdú trí athúsáid, deisiú, athmhonarú agus athchúrsáil ar ardchaighdeán ‑ go háirithe maidir le hamhábhair thánaisteacha inar féidir le substaintí contúirteacha leanúint ar aghaidh – agus sonraítear ann nach mór sábháilteacht táirgí a chur san áireamh mar phríomhchuspóir. Aithnítear sa togra seo, nuair a bhíonn rogha gníomhaíochtaí ceartaitheacha le déanamh ag oibreoirí eacnamaíocha nó ag údaráis eacnamaíocha, gur cheart tosaíocht a thabhairt don ghníomhaíocht is inbhuanaithe (i.e. an ceann a bhfuil an tionchar is ísle aige ar an gcomhshaol), ar an gcoinníoll nach mbeidh leibhéal níos ísle sábháilteachta mar thoradh air.’ 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 114 CFAE an bunús dlí don Rialachán atá beartaithe, agus aird chuí á tabhairt ar Airteagal 169. Is é an cuspóir atá leis sábháilteacht táirgí a áirithiú agus feidhmiú an mhargaidh inmheánaigh a fheabhsú. Ag an am céanna, is é is aidhm dó ardleibhéal cosanta a áirithiú do thomhaltóirí, trí rannchuidiú le sláinte agus sábháilteacht thomhaltóirí na hEorpa a chosaint agus a gceart chun faisnéise a chur chun cinn. •Coimhdeacht (maidir le hinniúlacht neamheisiach) Comhchuibhítear leis an togra an ceanglas ginearálta maidir le sábháilteacht táirgí san Aontas. Ní féidir leis na Ballstáit sábháilteacht táirgí sa mhargadh aonair a bhaint amach go leordhóthanach agus iad ag gníomhú ina n‑aonar ar na cúiseanna seo a leanas:

–Saorghluaiseacht táirgí ar fud an mhargaidh aonair. Nuair a aithnítear táirge contúirteach i dtír áirithe, is rídhócha go bhféadfaí an táirge céanna a fháil i mBallstáit eile freisin, go háirithe mar gheall ar an bhfás easpónantúil ar dhíolachán ar líne. –Is féidir le rialacha éagsúla maidir le sábháilteacht táirgí ar an leibhéal náisiúnta costais míchothroma a chruthú do ghnólachtaí reachtaíocht maidir le sábháilteacht táirgí a chomhlíonadh agus, dá bhrí sin, d’fhéadfadh sé sin a bheith ina chúis le saobhadh sa chothrom iomaíochta sa mhargadh inmheánach. –Chun ardleibhéal cosanta a áirithiú do thomhaltóirí, ní mór don Aontas cur le sláinte agus sábháilteacht na dtomhaltóirí a chosaint. Má tá rialacha éagsúla ag tíortha éagsúla, ní bheidh cosaint ag tomhaltóirí ar tháirgí contúirteacha ar an gcaoi chéanna ar fud an Aontais. –Ionas go mbeidh sé éifeachtach, ní mór faireachas margaidh a bheith aonfhoirmeach ar fud an Aontais. Má tá faireachas margaidh níos ‘boige’ in áiteanna áirithe san Aontas, cruthófar spotaí laga. Cuireann siad sin leas an phobail i mbaol, cruthaíonn siad dálaí éagóracha trádála agus spreagann siad ‘siopadóireacht dlínse’. Tá an breisluach seo a leanas ag gníomhaíocht ar leibhéal an Aontais maidir le sábháilteacht táirgí do tháirgí neamh‑chomhchuibhithe: –Fágann rialacha agus caighdeáin chomhchoiteanna maidir le sábháilteacht táirgí ar leibhéal an Aontais nach gá do ghnólachtaí sraitheanna ilchineálacha rialacha náisiúnta a chomhlíonadh a thuilleadh. Baineann tairbhí leis sin ó thaobh costais a laghdú, ualach riaracháin níos ísle agus córas dlí nach bhfuil chomh casta céanna do ghnólachtaí. Leis sin, is féidir saorghluaiseacht earraí a chur ar fáil san Aontas agus ceadaítear comhar níos dlúithe idir na Ballstáit. –Ceadaíonn comhrialacha AE barainneachtaí scála maidir le faireachas margaidh, go háirithe maidir le forbairt easpónantúil an díolacháin ar líne, rud a chuireann dlús le díolacháin trasteorann agus le hallmhairí díreacha ó lasmuigh den Aontas Eorpach. Déantar na costais a bhaineann le faireachas margaidh a roinnt freisin trí chomhghníomhaíochtaí faireachais margaidh agus trí mhalartú faisnéise i measc thíortha an Aontais. –Feabhsófar feidhmiú an mhargaidh aonair le gníomhaíocht ar leibhéal an Aontais. Áiritheoidh rialacha comhchoiteanna maidir le sábháilteacht táirgí agus faireachas margaidh ar fud an Aontais go gcaithfear níos cothroime le gnólachtaí, agus dá bhrí sin is lú seans go ndéanfaidh siad an cothrom iomaíochta a shaobhadh i margadh aonair an Aontais. –Trí ghníomhaíocht AE is féidir faisnéis a scaipeadh ar bhealach níos tapa agus níos éifeachtúla, go háirithe trí chóras Safety Gate/RAPEX, rud a chinntíonn gníomhaíocht thapa i gcoinne táirgí contúirteacha ar fud an Aontais agus cothrom iomaíochta. –Ar an leibhéal idirnáisiúnta, mar gheall ar an tacar coiteann forálacha a bunaíodh faoin Treoir maidir le Sábháilteacht Ghinearálta Táirgí, cuireadh ar chumas an Aontais a bheith níos láidre chun ardleibhéal sábháilteachta a chur chun cinn go déthaobhach agus go hiltaobhach araon, agus ar an gcaoi sin ag dul i ngleic le cúrsaíocht mhéadaithe earraí ó thríú tíortha trí dhíolachán ar líne. •Comhréireacht Tá cothromaíocht chúramach sa togra seo idir neamhspleáchas rialála na mBallstát maidir leis an leibhéal cosanta do thomhaltóirí agus faireachas margaidh a shocrú a mheasann siad a bheith riachtanach ar thaobh amháin agus, ar an taobh eile, an gá atá ann chun aghaidh a thabhairt ar fhadhbanna sábháilteachta táirgí nach mór dul i ngleic leo go lárnach. Mar a cuireadh i dtábhacht i gCaibidil 7 den mheasúnú tionchair, tá na dúshláin fós suntasach, agus tá líon mór táirgí tomhaltais neamhshábháilte ar mhargadh an Aontais. Coinníodh na costais agus na hualaí rialála a bhaineann leis an togra seo chomh teoranta agus is féidir. Meastar gurb ionann na costais iomlána do ghnólachtaí in AE27 sa chéad bhliain de chur chun feidhme an Rialacháin seo agus 0.02 % de lánioncam chuideachtaí de chuid an Aontais Eorpaigh as táirgí neamh‑chomhchuibhithe a mhonarú, a mhórdhíol agus a mhiondíol. Ní théann na bearta atá san áireamh sa togra seo thar a bhfuil riachtanach chun na fadhbanna sainaitheanta a réiteach agus chun na cuspóirí sainaitheanta a ghnóthú. Meastar gurb inghlactha iad na costais bheartaithe a bheidh ar an gCoimisiún agus ar na Ballstáit, agus déanfar iad a chúiteamh leis an airgead a spárálfaidh gnólachtaí, agus le tairbhí a bheidh ag gnólachtaí, ag tomhaltóirí agus ag na Ballstáit araon. •An rogha ionstraime Is é rialachán an t‑aon ionstraim oiriúnach chun an cuspóir a bhaint amach chun feabhas a chur ar fhorfheidhmiú reachtaíocht an Aontais maidir le sábháilteacht táirgí agus ar chomhlíonadh na reachtaíochta sin, rud a áiritheoidh comhleanúnachas agus a chreat dlíthiúil á chur chun feidhme. Ní éireodh le treoir na cuspóirí a bhaint amach go leordhóthanach óir bheadh teorainneacha dlínse agus an poitéinseal d'easaontas breithiúnach ann i gcónaí i ndiaidh thrasuí na treorach. Trí Rialachán a roghnú seachas Treoir is féidir an cuspóir a bhaint amach ar bhealach níos fearr chun comhleanúnachas a áirithiú leis an gcreat reachtach maidir le faireachas margaidh le haghaidh táirgí comhchuibhithe, i gcás inar Rialachán é (Rialachán (AE) 2019/1020) an ionstraim dlí is infheidhme. Ar deireadh, laghdóidh an rogha sin an t‑ualach rialála tuilleadh trí rialacha maidir le sábháilteacht táirgí a chur i bhfeidhm go comhsheasmhach ar fud an Aontais. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Cuireann an togra seo le haghaidh rialacháin leis an meastóireacht ar an Treoir maidir le Sábháilteacht Ghinearálta Táirgí, a rinneadh mar mheastóireacht ‘dhíreach’ leis an measúnú tionchair a ghabhann leis an togra. Tá dhá chuspóir ag an Treoir maidir le Sábháilteacht Ghinearálta Táirgí. Is é is aidhm dó feidhmiú an mhargaidh aonair a fheabhsú, trí chomhchreat reachtach a thabhairt isteach chun difríochtaí idir na Ballstáit a d’fhéadfadh teacht chun cinn in éagmais dhlí an Aontais a sheachaint. Ag an am céanna, tá sé beartaithe ag Treoir maidir le Sábháilteacht Ghinearálta Táirgí ardleibhéal cosanta a bhaint amach do thomhaltóirí trí cheanglas ginearálta maidir le sábháilteacht táirgí agus bearta eile a thabhairt isteach. Tá gaol idir an dá aidhm: leis an gceanglas comhchuibhithe sábháilteachta maidir le táirgí tomhaltais atá beartaithe ag an Treoir maidir le Sábháilteacht Ghinearálta Táirgí, cuirtear cosc ar dhifríochtaí a d’fhágfadh go gcruthófaí bacainní ar thrádáil agus go ndéanfaí an cothrom iomaíochta a shaobhadh laistigh den mhargadh aonair. Thángthas ar an gconclúid sa mheastóireacht nach bhfuil conspóid ann faoi ról na Treorach maidir le Sábháilteacht Ghinearálta Táirgí mar bhunchloch do shábháilteacht an tomhaltóra agus d’fheidhmiú an mhargaidh aonair. Tá a chuspóirí fós iomlán ábhartha agus ní féidir a bhreisluach AE a dhiúltú. Tá ról na Treorach maidir le Sábháilteacht Ghinearálta Táirgí mar ‘líontán sábhála’ fós ríthábhachtach chun tomhaltóirí a chosaint, ós rud é gur bunús dlí é a bhfuil sé mar aidhm leis a áirithiú nach mbeidh táirgí contúirteacha ar fáil do thomhaltóirí. Is léir gur éirigh le bunú an chórais mear‑rabhaidh maidir le táirgí contúirteacha neamhbhia faoin Treoir maidir le Sábháilteacht Ghinearálta Táirgí. Mar sin féin, léirigh an mheastóireacht roinnt tosca a cheistíonn cé chomh fada agus a chuireann roinnt forálacha de Threoir maidir le Sábháilteacht Ghinearálta Táirgí fós le baint amach cuí a spriocanna. Ar an gcéad dul síos, tá fás na ríomhthráchtála tar éis laghdú ar éifeachtacht na Treorach maidir le Sábháilteacht Ghinearálta Táirgí. Tá feidhm ag an Treoir maidir le Sábháilteacht Ghinearálta Táirgí maidir le gach táirge tomhaltais, is cuma cé acu a dhíoltar iad i siopaí nithiúla nó ar líne. Mar sin féin, mar gheall ar an easpa forálacha follasacha i dTreoir maidir le Sábháilteacht Ghinearálta Táirgí chun aghaidh a thabhairt ar shainiúlachtaí an díolacháin ar líne, go háirithe gníomhaithe nua a bheith ag teacht chun cinn sa slabhra soláthair ar líne, tá drochthionchar aige sin ar shábháilteacht thomhaltóirí an Aontais agus ar an gcothrom iomaíochta do ghnólachtaí comhlíontacha an Aontais. Ardaíonn an fhorbairt thapa ar theicneolaíochtaí nua ceisteanna freisin faoi raon feidhme roinnt de phríomhchoincheapa na Treorach maidir le Sábháilteacht Ghinearálta Táirgí. Ardaíonn an chuma ar roinnt rioscaí nua a bhaineann le nascacht, infheidhmeacht na Treorach maidir le nuashonruithe bogearraí agus íoslódálacha chomh maith le feidhmiúlachtaí a bhíonn ag síorathrú na dtáirgí atá cumhachtaithe ag an intleacht shaorga an cheist an bhfuil an Treoir maidir le Sábháilteacht Ghinearálta Táirgí soiléir go leor chun deimhneacht dhlíthiúil a sholáthar do ghnólachtaí agus chun tomhaltóirí a chosaint.

Aithníodh sa mheastóireacht freisin go bhfuil easpa comhleanúnachais inmheánaigh i gcreat dlíthiúil an Aontais, agus dhá shraith éagsúla rialacha ann maidir le faireachas margaidh le haghaidh táirgí comhchuibhithe agus neamh‑chomhchuibhithe. Ar deireadh, is léir ón meastóireacht go mbeadh gá roinnt de na forálacha a mhionchoigeartú chun éifeachtacht na Treorach maidir le Sábháilteacht Ghinearálta Táirgí a fheabhsú. Go háirithe, tá gá le hathruithe reachtacha nó gníomhaíochtaí breise chun feabhas a chur ar éifeachtacht na n‑aisghairmeacha táirgí. Tá gá freisin le sásra chun díospóidí idir na Ballstáit a eadránú maidir le measúnuithe riosca. Mar gheall ar an gcóras inrianaitheachta faoin Treoir agus srianta acmhainní na n‑údarás um fhaireachas margaidh, tá sé deacair sábháilteacht táirgí a rialú go héifeachtach, agus dá bhrí sin ní mór dul i ngleic leis chun cosaint chuí tomhaltóirí agus feidhmiú an Mhargaidh Aonair a áirithiú. Chomh maith leis sin, níl an Treoir um Tháirgí a bhfuil cuma bia orthu i bhfeidhm faoi láthair ar bhealach comhchuibhithe i measc na mBallstát, agus mar sin tá gá le réiteach chun aghaidh a thabhairt ar an tsaincheist sin. •Comhairliúcháin leis na páirtithe leasmhara Agus an togra seo á ullmhú, chuaigh an Coimisiún i gcomhairle le páirtithe leasmhara trí chomhairliúchán poiblí maidir leis an measúnú ar thionchar tionscanta agus leis an treochlár, comhairliúchán poiblí, ceardlanna le páirtithe leasmhara, chomh maith le rannchuidithe ad hoc agus comhairliúcháin spriocdhírithe leis na Ballstáit agus le páirtithe leasmhara eile. Ionchorpraíodh na torthaí ó na gníomhaíochtaí comhairliúcháin ar fud an mheasúnaithe tionchair agus léirítear iad sa togra seo. Is iad seo a leanas na príomhphointí a tarraingíodh anuas le linn na gcomhairliúchán: An líontán sábhála a chaomhnú: Ba é an t‑aiseolas foriomlán a thug na grúpaí páirtithe leasmhara go léir gur píosa úsáideach reachtaíochta é an Treoir maidir le Sábháilteacht Ghinearálta Táirgí agus gur cheart prionsabal an líontáin sábhála a chaomhnú. Chuir formhór mór na bhfreagróirí in iúl, áfach, go bhféadfaí rialacha sábháilteachta AE atá ann faoi láthair maidir le táirgí tomhaltais neamhbhia a chumhdaítear faoin Treoir maidir le Sábháilteacht Ghinearálta Táirgí a fheabhsú i réimsí sonracha ionas gur fearr is féidir leo tomhaltóirí a chosaint (71 % de na freagraí sa chomhairliúchán poiblí). Dul i ngleic leis na dúshláin a bhaineann le teicneolaíochtaí nua: Cé gur aithin na páirtithe leasmhara go léir go bhfuil go leor dúshlán ann mar gheall ar theicneolaíochtaí nua, chuir siad chun cinn cineálacha éagsúla cur chuige chun dul i ngleic leo. Sna comhairliúcháin, chuir ionadaithe tomhaltóirí agus roinnt údarás de chuid na mBallstát in iúl go dtacaíonn siad le leathnú an tsainmhínithe ar ‘sábháilteacht’ chun gnéithe (cibear)slándála a bhfuil tionchar acu ar shábháilteacht a chur san áireamh. Sa chomhairliúchán maidir leis an treochlár/measúnú ar thionchar tionscanta, áfach, bhí drogall níos mó ar ghnólachtaí atá dírithe ar an teicneolaíocht teicneolaíochtaí nua agus rioscaí nua a bhaineann leo a chur san áireamh sa Treoir maidir le Sábháilteacht Ghinearálta Táirgí. B’fhearr leo go leanfadh an Treoir maidir le Sábháilteacht Ghinearálta Táirgí de bheith neodrach ó thaobh na teicneolaíochta de, agus go mbeadh na rioscaí nasctha le teicneolaíochtaí nua cumhdaithe i bpíosaí reachtaíochta eile atá níos sonraithe. Mar sin féin, áirítear gnéithe den sórt sin sa togra le haghaidh rialacháin chun a áirithiú go bhfuil na rioscaí a bhaineann le teicneolaíochtaí nua faoi raon feidhme an líontáin sábhála, i gcás nach gcumhdaítear iad le píosaí níos sonraithe de reachtaíocht an Aontais. Aghaidh a thabhairt ar fhadhbanna sábháilteachta a bhaineann le táirgí a dhíoltar ar líne: Saincheist a luadh sna comhairliúcháin arís is arís eile is í an tsaincheist a bhain le táirgí a thagann go díreach nó trí ardáin ar líne ó lasmuigh den Aontas. Chuir gnólachtaí agus ionadaithe gnólachtaí i dtábhacht a thábhachtaí atá sé cothrom iomaíochta a bheith ann agus chuir siad in iúl go mbíonn go leor miondíoltóirí an Aontais thíos leis de dheasca iomaíocht éagórach ó oibreoirí atá lonnaithe i dtríú tíortha. Chuir údaráis na mBallstát i dtábhacht go raibh sé deacair táirgí ó thríú tíortha a rialú agus gníomhaíochtaí forfheidhmiúcháin a dhéanamh i gcoinne oibreoirí eacnamaíochta lasmuigh den Aontas. Bhí tuairimí éagsúla ann idir páirtithe leasmhara maidir leis na hoibleagáidí atá ar mhargaí ar líne: –Thug margaí ar líne a chuireann a n‑aiseolas ar fáil faoin treochlár in iúl go nglacfaidís le roinnt de na hoibleagáidí faoin Gealltanas deonach reatha um Shábháilteacht Táirge a bheith ceangailteach, ach nach mbeidís i bhfabhar tuilleadh oibleagáidí. D’áitigh miondíoltóirí go bhfuil ról lárnach ag margaí ar líne sa slabhra soláthair, agus dá bhrí sin ba cheart go mbeadh freagrachtaí comhfhreagracha orthu. –Bhí ionadaithe tomhaltóirí agus údaráis na mBallstát i bhfabhar freagrachtaí a neartú ar fud an tslabhra soláthair. Feabhas a chur ar na rialacha maidir le faireachas margaidh agus ar an bhforfheidhmiú: Maidir le faireachas margaidh agus forfheidhmiú, bhí páirtithe leasmhara ó gach catagóir i bhfabhar rialacha faireachais margaidh a ailíniú idir táirgí comhchuibhithe agus táirgí neamh‑chomhchuibhithe. Áirítear é sin sa togra. Maidir le ‘duine freagrach’ a thabhairt isteach sa Treoir maidir le Sábháilteacht Ghinearálta Táirgí athbhreithnithe, mheas tromlach mór na bhfreagróirí sa chomhairliúchán poiblí nár cheart táirgí a chumhdaítear faoin Treoir maidir le Sábháilteacht Ghinearálta Táirgí a chur ar mhargadh an Aontais ach amháin má tá oibreoir eacnamaíochta bunaithe san Aontas atá freagrach as sábháilteacht táirgí (70 % de na freagróirí i bhfabhar). Athbhreithniú ar an bpróiseas caighdeánaithe: Bhí formhór na bpáirtithe leasmhara i bhfabhar an próiseas caighdeánaithe a shimpliú chun caighdeáin nua a fhorbairt faoin Treoir maidir le Sábháilteacht Ghinearálta Táirgí agus faoin Rialachán seo anois. Déantar foráil maidir leis sin sa togra seo. Lena n‑áirítear táirgí a bhfuil cuma bia orthu i raon feidhme na Treorach maidir le Sábháilteacht Ghinearálta Táirgí athbhreithnithe: Bhí an chuid is mó de na páirtithe leasmhara i bhfabhar an reachtaíocht maidir le hinsamhladh bia a ionchorprú sa Treoir maidir le Sábháilteacht Ghinearálta Táirgí athbhreithnithe. Luaigh tromlach mór na bhfreagróirí ar an gcomhairliúchán poiblí gur cheart táirgí atá cosúil le bia‑ábhar a ionchorprú san ionstraim dlí ginearálta maidir le sábháilteacht táirgí (69 % de na freagróirí i bhfabhar). Sa chomhairliúchán maidir leis an measúnú ar thionchar tionscanta, bhí freagróirí i bhfabhar an ghné seo a chur san áireamh sa mheasúnú riosca ar shábháilteacht táirgí. Léirítear an cur chuige sin sa togra. Níor cuireadh aon tacaíocht in iúl maidir le cosc iomlán a chur ar tháirgí a bhfuil cuma bia orthu. An creat d’aisghairmeacha táirgí a fheabhsú: Chuir páirtithe leasmhara i dtábhacht an ríthábhacht a bhaineann le teagmháil a dhéanamh go díreach le tomhaltóirí a ndearnadh difear dóibh i gcás aisghairm nuair is féidir, mar shampla toisc gur cláraíodh an táirge, gur ceannaíodh an táirge ar líne nó gur ceannaíodh é trí úsáid a bhaint as cárta dílseachta. Luaigh roinnt páirtithe leasmhara gur cheart do thomhaltóirí a bheith in ann rogha a dhéanamh gan ach fógraí sábháilteachta a fháil (agus táirge á chlárú acu nó iad ag clárú le scéim dílseachta). Bhí comhaontú ginearálta ann gur cheart roinnt príomhghnéithe agus bunrialacha, a bheidh infheidhme maidir le gach fógra aisghairthe, a chaighdeánú agus iad a dhéanamh éigeantach, rud atá amhlaidh sa rialachán atá beartaithe. Luaigh roinnt páirtithe leasmhara gur gá an t‑ualach oibre a bheadh ar rannpháirtíocht a dhéanamh níos éadroime agus é a dhéanamh níos tarraingtí do thomhaltóirí. Inrianaitheacht a fheabhsú feadh an tslabhra soláthair: D’aontaigh tromlach mór na bpáirtithe leasmhara gur cheart an córas inrianaitheachta táirgí a neartú sa Treoir maidir le Sábháilteacht Ghinearálta Táirgí (82 % i bhfabhar sa chomhairliúchán poiblí). Ina theannta sin, cuireadh i dtábhacht freisin ról na margaí ar líne maidir le hinrianaitheacht táirgí a fheabhsú, agus d’áitigh na freagróirí go háirithe gur cheart do mhargaí a sheiceáil go bhfuil faisnéis inrianaitheachta ar fáil sula liostaítear táirge. Aghaidh a thabhairt ar tháirgí góchumtha: Chuir eagraíochtaí úinéir an bhranda in iúl gur cheart an Treoir maidir le Sábháilteacht Ghinearálta Táirgí a leasú chun dul i ngleic le táirgí neamhshábháilte góchumtha. Cuireadh an tsaincheist sin san áireamh go cuí ach níor áiríodh í sa togra seo, toisc go dtugtar aghaidh cheana féin ar tháirgí góchumtha i reachtaíocht an Aontais, agus go gcumhdaítear táirgí neamhshábháilte sa Treoir maidir le Sábháilteacht Ghinearálta Táirgí agus sa togra seo beag beann ar a mbarántúlacht. Cé gur féidir rioscaí sábháilteachta a bheith ag baint le táirgí góchumtha, caithfear anailís a dhéanamh ar shábháilteacht táirge ar leith bunaithe ar mheasúnú riosca. •Bailiú agus úsáid saineolais Is bunaithe ar chomhairle ó shaineolaithe agus ar roinnt staidéar atá na céimeanna ullmhúcháin don togra seo. Áirítear leis sin staidéir ina ndírítear ar an Treoir maidir le Sábháilteacht Ghinearálta Táirgí a chur chun feidhme, chun tacú leis an meastóireacht agus leis an measúnú tionchair, agus ar éifeachtacht na n‑aisghairmeacha táirgí chomh maith. Bhailigh an Coimisiún saineolas agus tuairimí freisin trí chomhairliúcháin spriocdhírithe agus trí ghníomhaíochtaí rannpháirtíochta, lena n‑áirítear sraith ceardlann, comhdhálacha, agallaimh le saineolaithe agus le húdaráis, agus tuairim Fhoghrúpa an Líonra um Shábháilteacht Tomhaltóirí maidir leis an intleacht shaorga, táirgí nasctha agus dúshláin nua eile maidir le sábháilteacht táirgí. Bhí go leor cruinnithe déthaobhacha ag an gCoimisiún agus rinne sé anailís ar pháipéir seasaimh ad hoc ó eagraíochtaí tomhaltóirí, ó ionadaithe tionscail agus ón saol acadúil. •Measúnú tionchair Tá tuarascáil ar an measúnú tionchair ag tacú leis an togra seo (SWD (2021) 169, SWD (2021) 168). Rinne an Bord um Ghrinnscrúdú Rialála grinnscrúdú ar an tuarascáil ar an measúnú tionchair agus fuair sé tuairim dhearfach (SEC 280 (avis du RSB)

I gcomhthéacs an tionscnaimh seo, scrúdaigh an Coimisiún roinnt roghanna beartais, mar a cuireadh i láthair iad sa tuarascáil ar an measúnú tionchair. I measc na roghanna beartais a ndearnadh anailís orthu bhí idir ghníomhaíochtaí neamhreachtacha agus ghníomhaíochtaí reachtacha chun aghaidh a thabhairt ar na cuspóirí sonracha éagsúla mar a chuirtear i láthair iad sa tuarascáil: (i) a áirithiú go soláthraíonn creat dlíthiúil an Aontais rialacha ginearálta sábháilteachta do gach táirge agus riosca do thomhaltóirí, lena n‑áirítear táirgí agus rioscaí a bhaineann le teicneolaíochtaí nua; (ii) aghaidh a thabhairt ar na dúshláin a bhaineann le sábháilteacht táirgí sna bealaí díolacháin ar líne; (iii) aisghairmeacha táirgí a dhéanamh níos éifeachtaí agus níos éifeachtúla chun táirgí neamhshábháilte a choinneáil ó thomhaltóirí; (iv) faireachas margaidh a fheabhsú agus ailíniú níos fearr ar rialacha maidir le táirgí tomhaltais comhchuibhithe agus neamh‑chomhchuibhithe a áirithiú; agus ar deireadh (v) aghaidh a thabhairt ar fhadhbanna sábháilteachta a bhaineann le táirgí a bhfuil cuma bia orthu. Rinneadh measúnú ar roinnt roghanna. Ar an gcéad dul síos, mheas an Coimisiún conas a d’fhéadfadh sé freagairt do na cuspóirí sonracha gan an Treoir maidir le Sábháilteacht Ghinearálta Táirgí a athbhreithniú (Rogha 1). Breithníodh go háirithe roinnt beart neamhreachtach: (i) doiciméid treorach a eisiúint maidir le hinfheidhmeacht na Treorach maidir le Sábháilteacht Ghinearálta Táirgí maidir le teicneolaíochtaí nua agus maidir le haisghairmeacha agus; (ii) iniúchadh a dhéanamh ar leathnú na mbeart deonach faoin nGealltanas um Shábháilteacht Táirgí le haghaidh díolacháin ar líne. Mar sin féin, léiríodh sna comhairliúcháin éagsúla nach rachadh na bearta sin nach bhfuil ceangailteach ó thaobh dlí i ngleic leis na heasnaimh a sainaithníodh. Mheas an Coimisiún roinnt roghanna reachtacha chun dul i ngleic leis na cuspóirí sonracha: athbhreithniú reachtach spriocdhírithe ar an Treoir maidir le Sábháilteacht Ghinearálta Táirgí (Rogha 2) lena ndírítear ar líon teoranta athruithe agus ar athbhreithniú iomlán ar an Treoir maidir le Sábháilteacht Ghinearálta Táirgí ina moltar gníomhaíocht chuimsitheach maidir le gach cuspóir (Rogha 3). Léirítear sa mheasúnú tionchair go dtugann Rogha 3, atá níos uaillmhianaí ná Rogha 2, aghaidh ar bhealach níos fearr ar na heasnaimh a sainaithníodh agus go sásaíonn sí na cuspóirí sonracha ar gá aghaidh a thabhairt orthu ar bhealach níos fearr, agus na tionchair eacnamaíocha á gcoinneáil teoranta ag an am céanna. Measadh i Rogha 4 go ndéanfaí ionstraimí faireachais margaidh a chomhtháthú go hiomlán, mar a moladh sa phacáiste ó 2013 maidir le sábháilteacht táirgí agus faireachas margaidh, chun anailís a dhéanamh an mbeadh an rogha sin fós bailí tar éis Rialachán (AE) 2019/1020 a ghlacadh le déanaí. Léiríodh sa mheasúnú tionchair go bhféadfadh sé go gcruthódh Rogha 4 costais níos airde do ghnólachtaí an Aontais, cé go bhfuil sí cosúil le substaint Rogha 3. Dá bhrí sin, roghnaigh an Coimisiún Rogha 3 (athbhreithniú iomlán ar an Treoir maidir le Sábháilteacht Ghinearálta Táirgí lena n‑áirítear athrú ar rialachán) mar an rogha beartais is fearr don togra reatha ós rud é gurb í an rogha beartais is fearr í chun na cuspóirí beartais a bhaint amach agus na costais ar ghnólachtaí agus ar údaráis um fhaireachas margaidh a theorannú ag an am céanna. Rinneadh roghanna éagsúla a mheas freisin maidir le sábháilteacht táirgí a bhfuil cuma bia orthu. Ba iad sin: (i) córas ar leith a choinneáil do na táirgí sin faoi threoir ar leith (Treoir 87/357/CEE a athbhreithniú); (ii) forálacha sonracha Threoir 87/357/CEE reatha a chomhtháthú le córas dlí sonrach sa Treoir nua maidir le Sábháilteacht Ghinearálta Táirgí; (iii) deireadh a chur le forálacha spriocdhírithe maidir le táirgí a bhfuil cuma bia orthu agus úsáid a bhaint as na forálacha ginearálta chun sábháilteacht táirgí den sórt sin a áirithiú bunaithe ar mheasúnú riosca cás ar chás ina ionad sin. I gcás an chéad dá rogha, rinne an Coimisiún machnamh freisin ar threoir a fhorbairt chun saincheist na léirmhínithe éagsúla a dhéanann na Ballstáit a shárú; léirigh dul i gcomhairle leis na Ballstáit, áfach, go raibh na héagsúlachtaí sa léirmhíniú a rinneadh ar an Treoir maidir le Táirgí a Bhfuil Cuma Bia orthu chomh mór sin go raibh gá le hathbhreithniú dlíthiúil ar na rialacha chun a áirithiú go gcuirfí i bhfeidhm go cothrom í. Roghnaigh an Coimisiún gurb é an rogha beartais is fearr é lena gcuirtear deireadh leis an gcóras sonrach le haghaidh táirgí a bhfuil cuma bia orthu agus lena ndéantar measúnú ar a sábháilteacht de réir na bprionsabal measúnaithe riosca céanna agus a bhaineann le táirgí tomhaltais neamh‑chomhchuibhithe eile (cuirfear an ghné maidir le hionsamhlú bia san áireamh sa mheasúnú riosca ar an táirge ar leith). Rogha na tosaíochta, lena n‑áirítear an méid seo a leanas: a) soiléiriú ar an gcaoi a mbeadh feidhm ag an reachtaíocht seo maidir le rioscaí a bhaineann le teicneolaíochtaí nua agus díolachán ar líne, b) forálacha a fheabhsaíonn éifeachtacht aisghairmeacha táirgí, c) ailíniú le rialacha comhchuibhithe maidir le faireachas margaidh agus freagrachtaí níos fearr a áirithiú maidir le sábháilteacht táirgí d’oibreoirí eacnamaíochta agus margaí ar líne, d) nósanna imeachta caighdeánaithe a shimpliú agus e) forálacha na Treorach maidir le Táirgí a Bhfuil Cuma Bia orthu a chomhtháthú, meastar go mbeidh na tionchair seo a leanas aige: Maidir le tionchair eacnamaíocha, táthar ag súil go mbeadh sochair mhóra do thomhaltóirí agus don tsochaí ann leis an rogha thosaíochta. Ba cheart go dtiocfadh laghdú thart ar EUR 1.0 billiún ar an dochar measta do thomhaltóirí sa chéad bhliain de chur chun feidhme na rogha tosaíochta agus thart ar EUR 5.5 billiún sna deich mbliana amach romhainn. Chomh maith leis sin, ba cheart go laghdódh an rogha seo dochar do thomhaltóirí a bhaineann le haisghairmeacha neamhéifeachtacha níos mó ná EUR 400 milliún in aghaidh na bliana. Ina theannta sin, trí líon na dtáirgí neamhshábháilte a laghdú, ba cheart go laghdódh na bearta atá beartaithe an dochar atá á dhéanamh do thomhaltóirí agus do shochaí an Aontais mar gheall ar thionóiscí inchoiscthe a bhaineann le táirgí (a mheastar inniu ag EUR 11.5 billiún in aghaidh na bliana) agus an costas atá ar chúram sláinte faoi láthair le haghaidh gortuithe a bhaineann le táirgí (meastar EUR 6.7 billiún in aghaidh na bliana faoi láthair). Ní fhéadfaí an tionchar beacht a chainníochtú i ngeall ar easpa sonraí gortaithe chun treochtaí a mheas. Meastar gurb é EUR 59 milliún in aghaidh na bliana an coigilteas costais a mheastar a thiocfadh as laghdú a dhéanamh ar na difríochtaí sa chur chun feidhme náisiúnta agus san ilroinnt dhlíthiúil do ghnólachtaí agus EUR 0.7 milliún in aghaidh na bliana d’údaráis um fhaireachas margaidh. Meastar go mbeidh na costais iomlána ar ghnólachtaí san Aontas (gníomhach i monarú, i mórdhíol agus i miondíol táirgí neamh‑chomhchuibhithe) cothrom le EUR 196.6 milliún, arb ionann é agus 0.02 % dá lánioncam sa chéad bhliain den chur chun feidhme. Sna blianta ina dhiaidh sin, bheadh na costais athfhillteacha cothrom le EUR 177.8 milliún do ghnólachtaí an Aontais. Baineann na costais sin leis na hoibleagáidí méadaithe atá ar ghnólachtaí go príomha maidir le díolacháin ar líne, díolacháin táirgí teicneolaíochta nua agus aisghairmeacha táirgí neamhshábháilte, agus le rialacha faireachais margaidh a ailíniú leo siúd a bhaineann le táirgí comhchuibhithe. Bheadh costais athfhillteacha iomlána breise i ndán d’údaráis um fhaireachas margaidh sna Ballstáit faoin togra seo de thuairim is EUR 6.7 milliún in aghaidh na bliana mar gheall ar na cumhachtaí méadaithe atá acu i ndáil le faireachas margaidh ar tháirgí neamhshábháilte, agus mar gheall ar chostais measartha oiriúnaithe agus cur chun feidhme aonuaire amháin. •Oiriúnacht Rialála agus simpliú Beartaítear leis an togra seo go ndéanfar athbhreithniú ar dhá ionstraim reachtacha atá ann cheana: an Treoir maidir le Sábháilteacht Ghinearálta Táirgí agus an Treoir maidir le Táirgí a Bhfuil Cuma Bia orthu. Chun an reachtaíocht a shimpliú, molann an Coimisiún go n‑aisghairfí an Treoir maidir le Táirgí a Bhfuil Cuma Bia orthu agus go ndéanfaí measúnú ar shábháilteacht táirgí a bhfuil cuma bia orthu faoin togra reatha le haghaidh rialachán ginearálta nua maidir le sábháilteacht táirgí. Ina theannta sin, shainaithin an Coimisiún roinnt réimsí ina bhféadfaí an t‑ualach riaracháin agus na costais ghaolmhara a laghdú. Ar an gcéad dul síos, laghdódh an togra seo na costais agus na hualaí rialála do ghnólachtaí, ós rud é go laghdóidh na soiléirithe atá ceangailteach ó thaobh dlí agus rogha rialacháin mar ionstraim an éiginnteacht rialála agus go n‑áiritheofar cur chun feidhme níos cothroime na reachtaíochta maidir le sábháilteacht táirgí i gcomparáid leis an reachtaíocht atá ann faoi láthair faoin Treoir maidir le Sábháilteacht Ghinearálta Táirgí. Chomh maith leis sin, má dhéantar na ceanglais ghinearálta maidir le faireachas margaidh agus sábháilteacht do tháirgí comhchuibhithe agus neamh‑chomhchuibhithe a ailíniú, laghdófar na difríochtaí cur chun feidhme agus feabhsófar inrianaitheacht an tslabhra soláthair. Tiocfaidh laghdú ar chostais i gcás gach gnólachta, agus go háirithe i gcás an 42 % de na gnólachtaí a thuairiscigh costais bhreise a bhaineann le cur chun feidhme míchothrom na Treorach maidir le Sábháilteacht Ghinearálta Táirgí. Meastar go sábhálfar costais thart ar EUR 59 milliún in aghaidh na bliana do ghnólachtaí trí chur chun feidhme níos comhchuibhithe (EUR 34 milliún a shábhálfaidh FBManna AE agus EUR 26 milliún a shábhálfaidh gnólachtaí móra AE faoi seach). Ar an dara dul síos, cuirfidh an togra seo gnóthachain éifeachtúlachta san fhaireachas margaidh agus san fhorfheidhmiú ar fáil do na Ballstáit. Is é is cúis leis sin forálacha faireachais margaidh a ailíniú idir táirgí comhchuibhithe agus neamh‑chomhchuibhithe, cumhachtaí forfheidhmiúcháin níos ailínithe, éifeacht dhíspreagthach mhéadaithe agus sásra eadrána nua. Dá bhrí sin, cruthaíonn an togra seo laghduithe costais do na húdaráis um fhaireachas margaidh go léir sna Ballstáit, agus go háirithe don 16 % díobh a thuairiscigh costais bhreise i ngeall ar na creataí dlíthiúla éagsúla idir táirgí comhchuibhithe agus táirgí neamh‑chomhchuibhithe. Meastar gur EUR 0.7 milliún in aghaidh na bliana a bheidh sna coigiltis costais sin do na Ballstáit ar fud an Aontais. Ar deireadh, leis an simpliú atá beartaithe ar an bpróiseas caighdeánaithe, laghdófar an t‑ualach riaracháin ar na Ballstáit agus ar an gCoimisiún. Cuirfidh cuíchóiriú den sórt sin ar phróiseas caighdeánaithe dlús le hobair caighdeánaithe agus ar an gcaoi sin méadófar an deimhneacht dhlíthiúil agus cuideofar le cuideachtaí an ceanglas ginearálta maidir le sábháilteacht táirgí a chomhlíonadh. Ní dhíolmhaítear micrifhiontair ná fiontair bheaga agus mheánmhéide ó aon cheann de na hoibleagáidí leis an togra seo. Ní cheadaíonn reachtaíocht an Aontais maidir le sábháilteacht táirgí córais ‘níos éadroime’ do FBManna toisc nach mór d’aon táirge tomhaltais a bheith sábháilte beag beann ar shaintréithe a shlabhra soláthair chun an cuspóir ginearálta maidir le sábháilteacht táirgí agus cosaint tomhaltóirí a bhaint amach. Measann an Coimisiún gurb ionann costais chomhlíonta iomlána an togra seo le haghaidh FBManna an Aontais agus EUR 111.1 milliún (costais aonuaire agus athfhillteacha) sa chéad bhliain den chur chun feidhme. Sna blianta ina dhiaidh sin, bheadh na costais athfhillteacha thart ar EUR 100 milliún do FBManna an Aontais. Bheadh an coigilteas measta a thiocfadh as difríochtaí laghdaithe i gcur chun feidhme náisiúnta agus ilroinnt dhlíthiúil cothrom le EUR 34 milliún do FBManna an Aontais. Beidh impleachtaí praiticiúla ag an togra seo ar na hoibreoirí eacnamaíochta a láimhseálann táirgí atá clúdaithe ag an Treoir maidir le Sábháilteacht Ghinearálta Táirgí agus ar údaráis um fhaireachas margaidh sna Ballstáit. Beidh ar ghnólachtaí ceanglais bhreise maidir le hinrianaitheacht agus trédhearcacht a chomhlíonadh. Beidh feidhm ag ceanglais bhreise maidir le haisghairmeacha maidir le gnólachtaí a thug táirgí neamhshábháilte ar an margadh. Beidh ar mhargaí ar líne a chinntiú freisin go gcuireann siad sásraí inmheánacha ar bun chun a n‑oibleagáidí nua maidir le sábháilteacht táirgí a chomhlíonadh. Ina theannta sin, beidh ar chuideachtaí a dhíolann sa mhargadh aonair ó lasmuigh den Aontas socruithe a bhunú chun a áirithiú go mbeidh oibreoir eacnamaíochta freagrach ag na táirgí a dhíoltar san Aontas. D’fhéadfadh acmhainní breise a bheith ag teastáil ó údaráis um fhaireachas margaidh na mBallstát chun déileáil le leathnú freagrachtaí faireachais margaidh agus leis na hinniúlachtaí nua a shannfaí dóibh. Mar shampla, cuireann na huirlisí nua le haghaidh faireachas margaidh ar líne leis na féidearthachtaí atá ann d’údaráis náisiúnta agus d’fhéadfadh acmhainní agus scileanna breise a bheith ag teastáil uathu. Mar sin féin, ós rud é go bhfuil na cumhachtaí nua sin á n‑ailíniú den chuid is mó leis na forálacha faireachais margaidh atá infheidhme maidir le táirgí comhchuibhithe faoi Rialachán (AE) 2019/1020, is minic a bhíonn na húdaráis faireachais margaidh eolach orthu, go háirithe sna Ballstáit sin ina láimhseálann na húdaráis um fhaireachas margaidh náisiúnta céanna táirgí comhchuibhithe agus táirgí neamh‑chomhchuibhithe araon cheana féin. Dá bhrí sin, is sineirgí níos fearr agus úsáid níos fearr na struchtúir agus na n‑acmhainní atá ann cheana na himpleachtaí praiticiúla do na Ballstáit ná riachtanais nua bhreise. Leis an gcumhdach méadaithe rioscaí ó theicneolaíochtaí nua (e.g. rioscaí cibearshlándála a mbíonn tionchar acu ar shábháilteacht), bheifí ag súil go méadófar an gá atá le foireann ghairmiúil agus le saineolas seachtrach sna Ballstáit chun sábháilteacht táirgí teicneolaíochta nua a sheiceáil. Is iad na hearnálacha gnó is mó a ndéantar difear dóibh díolacháin ar líne agus táirgeoirí i roinnt earnálacha nua teicneolaíochta. Mar sin féin, a bhuí le ceanglais chomhchuibhithe an Aontais, níor cheart go mbeadh tionchar mór aige sin ar a n‑iomaíochas. Feidhmíonn an togra seo go héifeachtach sa saol digiteach agus san fhíorsaol araon agus cuirtear san áireamh ann forbairtí digiteacha, go háirithe forbairt díolachán ar líne agus táirgí teicneolaíochta nua. Ceann de phríomhchuspóirí an togra seo is ea aghaidh a thabhairt ar na dúshláin dhigiteacha a bhaineann le sábháilteacht táirgí. Feabhsaíonn sé rialacha maidir le faireachas margaidh le haghaidh díolacháin ar líne agus leagtar síos oibleagáidí sábháilteachta táirgí do mhargaí ar líne agus do mhiondíoltóirí ar líne chun sábháilteacht táirgí a dhíoltar ar líne a fheabhsú. Tugtar aghaidh sa togra seo freisin ar rioscaí nua sábháilteachta a eascraíonn as teicneolaíochtaí nua agus soiléirítear ann cur i bhfeidhm rialacha sábháilteachta táirgí maidir le bogearraí. Tá an togra seo go hiomlán comhsheasmhach le beartais dhigiteacha an Aontais atá i bhfeidhm agus go háirithe leis an togra le haghaidh an Ionstraim um Sheirbhísí Digiteacha agus leis an obair reachtach ar an intleacht shaorga agus ar idirlíon na rudaí nithiúla. Tacaítear an tionscnamh seo le réitigh TFC atá ann cheana, eadhon Córas Mear‑Rabhaidh an Aontais Eorpaigh maidir le táirgí neamhbhia contúirteacha (‘Safety Gate’) agus an Tairseach Ghnó ghaolmhar. •Cearta bunúsacha

Is é is aidhm don togra seo cosaint shláinte agus shábháilteacht thomhaltóirí na hEorpa a neartú agus a gceart chun faisnéise a chur chun cinn. A bhuí le hoibleagáidí níos soiléire agus forfheidhmiú níos fearr ar shábháilteacht táirgí, táthar ag súil go mbeidh tionchar dearfach ag an togra seo ar chosaint tomhaltóirí agus ar chosaint an chomhshaoil, agus go n‑áiritheofar leibhéal níos airde díobh, i gcomhréir le hAirteagal 37 agus le hAirteagal 38 de Chairt um Chearta Bunúsacha an Aontais Eorpaigh. Leis an togra, forchuirtear ceanglais bhreise ar ghnólachtaí atá riachtanach chun leas ginearálta an Aontais a shaothrú, is é sin cosaint tomhaltóirí a mhéadú. Meastar na costais chomhlíonta mar thoradh air sin a bheith réasúnta íseal i gcomparáid le lánioncam gnólachtaí. Mar sin, ní dhéanann na ceanglais sin difear don tsaoirse bhunúsach chun gnó a sheoladh ná dá chomhréireacht faoi Airteagal 52 den Chairt. 4.IMPLEACHTAÍ BUISÉADACHA Leis an rialachán atá beartaithe, ceanglaítear ar an gCoimisiún tacú leis an gcomhar idir údaráis forfheidhmithe faireachais margaidh, lena n‑áirítear gníomhaíochtaí comhordaithe faireachais margaidh, an sásra eadrána nua agus athbhreithnithe piaraí, agus an comhar sin a éascú. Ina theannta sin, ceadaítear leis an togra seo comhar feabhsaithe agus malartú faisnéise le comhpháirtithe idirnáisiúnta an Aontais i réimse na sábháilteachta táirgí. Ar deireadh, déantar foráil sa togra seo maidir le gníomhartha cur chun feidhme agus gníomhartha tarmligthe (a bhaineann le hinrianaitheacht agus le haisghairmeacha) a ghlacadh agus maidir le gníomhaíocht caighdeánaithe níos airde a d’fhéadfadh a bheith ann trí nós imeachta caighdeánaithe simplithe. Spreagfaidh sé sin ualach oibre breise don Choimisiún, arna mheas ag ceathrar oifigeach lánaimseartha breise (trí riarthóir agus cúntóir amháin). Gheofar na hacmhainní seo trí athdháileadh agus athfhócasú chúraimí an phearsanra atá ann cheana. Maoineoidh an Coimisiún comhéadain leictreonacha freisin, eadhon an leathanach gréasáin Safety Gate, an tairseach Safety Gate (a sholáthraíonn fógraí faoi tháirgí contúirteacha) agus an Tairseach Ghnó maidir le Sábháilteacht chun fógraí a bhailiú ó oibreoirí eacnamaíochta agus ó údaráis um fhaireachas margaidh. Is féidir costais bhreise do na gníomhaíochtaí comhordaithe sin agus do na comhéadain leictreonacha a chumhdach le clár an mhargaidh aonair faoin gcreat airgeadais ilbhliantúil reatha 2021‑2027. Féadfar deiseanna maoinithe comhchosúla a áireamh freisin faoi na cláir a thiocfaidh ina dhiaidh faoi chreataí airgeadais ilbhliantúla amach anseo. Tá na sonraí leagtha amach sa ráiteas airgeadais a ghabhann leis an togra seo. 5.EILIMINTÍ EILE •Pleananna cur chun feidhme agus socruithe faireacháin, meastóireachta agus tuairiscithe Beidh faireachán bunaithe ar phríomhtháscairí forfheidhmithe réamhshainithe ag gabháil le cur chun feidhme an togra. Tá staidéar á dhéanamh ag an gCoimisiún chun tacar coiteann de tháscairí forfheidhmiúcháin indéanta agus ábhartha a shainmhíniú i réimse na sábháilteachta táirgí, rud a bheidh le comhaontú leis na Ballstáit. I dteannta an fhaireacháin agus an tuairiscithe rialta, moltar meastóireacht a dhéanamh ar éifeachtacht, éifeachtúlacht, ábharthacht, comhleanúnachas agus breisluach AE na hidirghabhála reachtaí seo tar éis cúig bliana de chur chun feidhme ag na Ballstáit. Tacóidh an Coimisiún le cur chun feidhme an togra trí ghníomhaíochtaí comhordaithe, i gcomhthéacs an Líonra um Shábháilteacht Tomhaltóirí (obair leantach ar chur chun feidhme, malartú dea‑chleachtas idir na Ballstáit, etc.) agus gníomhaíochtaí comhordaithe faireachais mhargaidh. •Míniúchán mionsonraithe ar fhorálacha sonracha an togra Cuimsíonn an rialachán atá beartaithe 11 chaibidil ina bhfuil 47 airteagal. Caibidil I – Forálacha coiteanna Leagtar amach sa chaibidil seo an raon feidhme agus na príomhthéarmaí a mbaintear úsáid astu sa rialachán atá beartaithe. Soláthraíonn sé ‘líontán sábhála’ do na táirgí go léir a thagann faoina raon feidhme lena mbunaítear ceanglais chun sábháilteacht táirgí tomhaltais a áirithiú agus, dá bhrí sin, sábháilteacht tomhaltóirí. Foráiltear ann do rialacha maidir le cur i bhfeidhm an Rialacháin seo ar an reachtaíocht neamh‑chomhchuibhithe. Tugtar na sainmhínithe a mbaintear úsáid astu i dTreoir 2001/95/CE cothrom le dáta, go háirithe chun raon feidhme éagsúil an tsainmhínithe ar tháirge a chur san áireamh, agus tugtar isteach sainmhíniú sonrach ar ‘mhargadh ar líne’ Caibidil II – Ceanglais sábháilteachta Tugtar isteach leis an Rialachán an ceanglas ginearálta sábháilteachta, deimhnítear tábhacht na gcaighdeán a fhoilsítear in Iris Oifigiúil an Aontais Eorpaigh mar thoimhde gnéithe sábháilteachta agus nuashonraithe chun measúnú a dhéanamh ar shábháilteacht táirgí chun táirgí a bhfuil cuma bia orthu a chur san áireamh sa mheastóireacht riosca, tar éis Treoir 87/357/CEE a aisghairm. Ar na gnéithe nua a bhaineann le sábháilteacht táirgí a mheas tá na rioscaí a d’fhéadfadh a bheith ann a bhaineann le táirgí atá bunaithe ar theicneolaíochtaí nua. Caibidil III – Oibleagáidí na n‑oibreoirí eacnamaíochta Roinn 1 Leagtar amach sa Roinn seo oibleagáidí na n‑oibreoirí eacnamaíochta cé is moite de na hoibreoirí eacnamaíochta sin a thagann faoi raon feidhme chur i bhfeidhm Rialachán (AE) 2019/1020. Tá sé seo ann ionas nach bhféadfadh na hoibleagáidí atá sa Chaibidil seo a bheith ag teacht salach ar oibleagáidí comhchosúla atá sa reachtaíocht chomhchuibhithe. Cé is moite de na hoibleagáidí níos ginearálta atá ar oibreoirí eacnamaíochta sábháilteacht táirgí a áirithiú, tugann sé isteach coincheap an mhodhnaithe shubstaintiúil, agus sa chás sin aistrítear an fhreagracht as sábháilteacht an táirge chuig an duine a dhéanann an modhnú. Thairis sin, leathnaítear coincheap an duine fhreagraigh atá in Airteagal 4 de Rialachán (AE) 2019/1020 go táirgí neamh‑chomhchuibhithe. Is coinníoll riachtanach é sin chun na táirgí a chur ar fáil ar an margadh chun dul i ngleic le saincheisteanna na n‑allmhairí díreacha ó thríú tíortha. Sa chaibidil seo tá na forálacha bunúsacha freisin maidir le hinrianaitheacht, a tógadh den chuid is mó ó Chinneadh 768/2008/CE, agus an fhéidearthacht, i gcás táirgí a d’fhéadfadh a bheith ina mbaol tromchúiseach do shláinte agus do shábháilteacht daoine, córas inrianaitheachta níos déine a ghlacadh, córas a ghlacfar trí ghníomh tarmligthe.

Roinn 2 Sa Roinn seo tá na hoibleagáidí atá ar oibreoirí eacnamaíochta atá infheidhme freisin maidir le hoibreoirí eacnamaíochta a thagann faoi raon feidhme Rialachán (AE) 2019/1020. Is oibleagáidí iad sin nach bhfuil a macasamhail sna hearnálacha comhchuibhithe agus, dá bhrí sin, ní thiocfadh coinbhleacht as a n‑infheidhmeacht maidir leis an earnáil seo. Bhain sé leis an oibleagáid atá ar oibreoirí eacnamaíochta i gcás ciandíolachán agus i gcás tionóiscí le táirge. Caibidil IV – Margaí ar líne Sa Chaibidil seo, scrúdaítear ról na margaí ar líne agus leagtar síos oibleagáidí sonracha is infheidhme maidir leo. Caibidil V– Faireachas margaidh agus cur chun feidhme Déantar Caibidil IV, Caibidil V agus Caibidil VI de Rialachán (AE) 2019/1020 maidir le faireachas margaidh a ghlacadh agus a oiriúnú sa chaibidil seo. Is é an aidhm atá ann córas aonair a chruthú, a mhéid is féidir, le haghaidh táirgí comhchuibhithe agus neamh‑chomhchuibhithe araon. Caibidil VI – Córas mear‑rabhaidh Safety Gate Leagtar síos sa chaibidil seo an prionsabal maidir le faisnéis a mhalartú i gcás táirge contúirteach agus athraítear ainm an chórais RAPEX go Safety Gate, agus coimeádtar saintréithe an chórais sin ag an am céanna. Cuireann an togra spriocdhátaí níos sonraithe leis. Déantar níos soiléire an gaol idir an córas Safety Gate agus an Córas Faisnéise agus Cumarsáide maidir le Faireachas Margaidh (ICSMS); soiléirítear sa chaibidil freisin gur féidir le húdaráis na mBallstát cinneadh a dhéanamh cúram oifigigh idirchaidrimh aonair a chur de chúram ar an bpointe teagmhála Náisiúnta den chóras Safety Gate. Caibidil VII – ról agus comhordú forfheidhmiúcháin an Choimisiúin Tugann an chaibidil seo an deis don Choimisiún bearta a ghlacadh, trí ghníomhartha cur chun feidhme, i gcás riosca tromchúiseach nach féidir a smachtú go sásúil trí bhearta arna nglacadh ag an mBallstát nó ag na Ballstáit lena mbaineann nó trí aon nós imeachta eile faoi reachtaíocht an Aontais. Tá an fhéidearthacht seo ann cheana sa Treoir maidir le Sábháilteacht Ghinearálta Táirgí: déanann an rialachán atá beartaithe a raon feidhme níos beaichte. Tugtar isteach freisin i gCaibidil V sásra deonach eadrána inar féidir leis na Ballstáit ceisteanna a chur faoi bhráid an Choimisiúin maidir le sainaithint nó leis an leibhéal riosca a bhaineann le táirge i gcás measúnuithe riosca difriúla. Ar an gcaoi sin, beifear in ann gníomhaíocht níos aonfhoirmí a dhéanamh ar leibhéal an Aontais i gcoinne táirgí contúirteacha. Caibidil VIII – An ceart chun faisnéise agus leighis Soláthraítear sa chaibidil seo forálacha maidir le faisnéis do thomhaltóirí. Dearbhaítear ann an oibleagáid atá ar an gCoimisiún agus ar na Ballstáit faisnéis a chur ar fáil do thomhaltóirí a bhaineann le rioscaí don tsláinte agus don tsábháilteacht a bhaineann le táirgí. Leagtar oibleagáid freisin ar na Ballstáit an deis a thabhairt do thomhaltóirí gearáin a chur faoi bhráid na n‑údarás náisiúnta inniúil. Deimhnítear leis raon feidhme thairseach gréasáin Safety Gate, atá ann cheana, agus feabhsaítear tuilleadh í, agus roinn nua a chur léi inar féidir le tomhaltóirí dul i gcomhairle le rabhaidh agus le haisghairmeacha arna n‑eisiúint go díreach ag oibreoirí eacnamaíochta. Ar ábhar na n‑aisghairmeacha, déantar iarracht leis na forálacha nua a n‑éifeachtacht a fheabhsú, rud a áiritheoidh go soláthrófar faisnéis níos iomláine agus níos forleithne do thomhaltóirí, chomh maith le córas feabhsaithe leigheasanna atá ar fáil do thomhaltóirí. Caibidil IX– Comhar idirnáisiúnta Tugann an Chaibidil seo an bunús dlí don Choimisiún chun cineálacha comhair a bhunú chun sábháilteacht táirgí a fheabhsú. Áirítear orthu sin comhghníomhaíochtaí forfheidhmiúcháin, tacaíocht theicniúil, malartú oifigeach, agus malartú faisnéise maidir le táirgí contúirteacha agus go háirithe faisnéis atá sa chóras Safety Gate. I ndáil leis sin, ceadaítear leis an bhforáil rannpháirtíocht lánfheidhme i gcóras Safety Gate nó malartú faisnéise roghnaithe. Caibidil X – Forálacha airgeadais Foráiltear leis an Rialachán atá beartaithe go maoineoidh an Coimisiún gníomhaíochtaí i ngach ábhar a thagann faoi raon feidhme a chur i bhfeidhm. Tá clásail ghinearálta sa Rialachán atá beartaithe maidir le leasanna airgeadais an Aontais Eorpaigh a chosaint. Caibidil XI – Forálacha críochnaitheacha Foráiltear sa chaibidil seo go háirithe do chóras pionós: cé go n‑aithnítear gur inniúlacht náisiúnta é pionóis a bhunú, leagtar amach ann treoirphrionsabal maidir le pionóis, go háirithe critéir chun pionóis a shocrú, na cineálacha sáruithe atá le gearradh, critéir maidir le huasteorainneacha uasta, chomh maith leis an bhféidearthacht íocaíochtaí pionósacha tréimhsiúla a fhorchur. 2021/0170 (COD)

Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le sábháilteacht ghinearálta táirgí, lena leasaítear Rialachán (AE) Uimh. 1025/2012 ó Pharlaimint na hEorpa agus ón gComhairle, agus lena n‑aisghairtear Treoir 87/357/CEE ón gComhairle agus Treoir 2001/95/CE ó Pharlaimint na hEorpa agus ón gComhairle





(Téacs atá ábhartha maidir leis an LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Le Treoir 2001/95/CE ó Pharlaimint na hEorpa agus ón gComhairle leagtar síos an ceanglas nach mór táirgí tomhaltais a bheith sábháilte agus nach mór d’údaráis um fhaireachas margaidh na mBallstát gníomhú i gcoinne táirgí contúirteacha agus faisnéis ina leith sin a mhalartú trí ‘córas mearmhalartaithe faisnéise an Aontais’, RAPEX. (2)Is gá Treoir 2001/95/CE a athbhreithniú agus a thabhairt cothrom le dáta i bhfianaise na bhforbairtí a bhaineann le teicneolaíochtaí nua agus díolacháin ar líne, ionas go n‑áiritheofar comhsheasmhacht le forbairtí i reachtaíocht an Aontais maidir le comhchuibhiú agus sa reachtaíocht um chaighdeánú, go n‑áiritheofar feidhmiú aisghairmeacha táirgí ar bhealach níos fearr, agus go n‑áiritheofar creat níos soiléire le haghaidh táirgí a bhfuil cuma bhia orthu, creat a rialaíodh go dtí seo le Treoir 87/357/CEE ón gComhairle. Ar mhaithe leis an tsoiléireacht, ba cheart Treoir 2001/95/CE, mar aon le Treoir 87/357/CEE, a aisghairm agus an Rialachán seo a chur ina n‑ionad. (3)Rialachán is ea an ionstraim iomchuí dlí toisc go bhforchuireann Rialachán rialacha soiléire mionsonraithe nach féidir leis na Ballstáit a thrasuí ar dhóigheanna éagsúla. Trí Rialachán a roghnú seachas Treoir, is fearr is féidir an cuspóir a bhaint amach freisin chun comhleanúnachas a áirithiú le creat reachtach an fhaireachais mhargaidh le haghaidh táirgí a thagann faoi raon feidhme reachtaíocht an Aontais maidir le comhchuibhiú mar a leagtar amach i Rialachán (AE) 2019/1020, i gcás ina bhfuil ionstraim dlí is infheidhme den chineál céanna i gceist freisin, eadhon Rialachán (AE) 2019/1020 ó Pharlaimint na hEorpa agus ón gComhairle. Ar deireadh, déanfaidh an rogha sin an t‑ualach rialála a laghdú a thuilleadh trí rialacha maidir le sábháilteacht táirgí a chur i bhfeidhm go comhsheasmhach ar fud an Aontais. (4)Is é is aidhm don ionstraim seo a bheith ina chuidiú chun na cuspóirí dá dtagraítear in Airteagal 169 den Chonradh a bhaint amach. Go háirithe, ba cheart é a bheith dírithe ar shláinte agus sábháilteacht tomhaltóirí a áirithiú mar aon le feidhmiú an mhargaidh inmheánaigh maidir le táirgí atá beartaithe do thomhaltóirí. (5)Ba cheart don Rialachán seo a bheith dírithe ar thomhaltóirí agus a sábháilteacht a chosaint, rud atá ar cheann de bhunphrionsabail chreat dlíthiúil an Aontais arna chumhdach i gCairt um Chearta Bunúsacha an Aontais Eorpaigh. Is féidir iarmhairtí an‑diúltach a bheith ag táirgí contúirteacha ar thomhaltóirí agus ar shaoránaigh. Tá an ceart ag gach tomhaltóir táirgí sábháilte a fháil, lena n‑áirítear na tomhaltóirí is leochailí, amhail leanaí, daoine scothaosta nó daoine faoi mhíchumas. Ba cheart fáil a bheith ag tomhaltóirí ar mhodhanna leordhóthanacha chun na cearta sin a fhorfheidhmiú, agus ba cheart fáil a bheith ag na Ballstáit ar ionstraimí agus ar bhearta leordhóthanacha chun an Rialachán seo a fhorfheidhmiú. (6)Cé go bhfuil forbairt déanta ar reachtaíocht earnáil‑shonrach an Aontais maidir le comhchuibhiú, reachtaíocht a bhaineann le gnéithe sábháilteachta de tháirgí sonracha nó catagóirí sonracha táirgí, níl sé indéanta go praiticiúil ag an Aontas reachtaíocht a ghlacadh i leith gach táirge tomhaltais atá ann cheana nó a d’fhéadfadh a bheith ann amach anseo. Fágann sin go bhfuil gá fós le creat reachtach de chineál cothrománach chun bearnaí a líonadh agus chun cosaint tomhaltóirí a áirithiú i gcás nach bhfuil sin áirithe ar shlí eile, go háirithe d’fhonn ardleibhéal cosanta do shábháilteacht agus sláinte tomhaltóirí a áirithiú, arna cheangal le hAirteagal 114 agus le hAirteagal 169 den Chonradh. (7)San am céanna, maidir le táirgí atá faoi réir reachtaíocht an Aontais maidir le comhchuibhiú, reachtaíocht a bhaineann le hearnálacha sonracha, ba cheart raon feidhme chur i bhfeidhm chodanna éagsúla an Rialacháin seo a leagan amach go soiléir chun forálacha forluiteacha agus creat dlíthiúil doiléir a sheachaint. (8)Cé nár cheart feidhm a bheith ag roinnt forálacha, amhail na forálacha a bhaineann leis an gcuid is mó d’oibleagáidí oibreoirí eacnamaíocha, maidir le táirgí a chumhdaítear le reachtaíocht an Aontais maidir le comhchuibhiú ós rud é go gcumhdaítear iad cheana féin leis an reachtaíocht sin, ba cheart feidhm a bheith ag líon áirithe forálacha eile chun reachtaíocht an Aontais maidir le comhchuibhiú a chomhlánú. Go háirithe, an ceanglas maidir le sábháilteacht ghinearálta táirgí agus na forálacha a bhaineann leis sin, ba cheart feidhm a bheith acu maidir le táirgí tomhaltais a chumhdaítear le reachtaíocht an Aontais maidir le comhchuibhiú nuair nach gcumhdaítear cineálacha áirithe rioscaí leis an reachtaíocht sin. Forálacha an Rialacháin seo a bhaineann leis na hoibleagáidí ar mhargaí ar líne, leis na hoibleagáidí ar oibreoirí eacnamaíocha i gcás tionóiscí, an ceart chun faisnéis do thomhaltóirí chomh maith le haisghairmeacha táirgí tomhaltais, ba cheart feidhm a bheith ag na forálacha sin maidir le táirgí a chumhdaítear le reachtaíocht an Aontais maidir le comhchuibhiú i gcás nach bhfuil forálacha sonracha ann a bhfuil an cuspóir céanna acu sa reachtaíocht sin. Mar an gcéanna, tá RAPEX in úsáid cheana chun críocha reachtaíocht an Aontais maidir le comhchuibhiú, rud dá dtagraítear in Airteagal 20 de Rialachán (AE) 2019/1020 ó Pharlaimint na hEorpa agus ón gComhairle, agus ó tharla go bhfuil sin amhlaidh, forálacha an Rialacháin seo lena rialaítear an córas Safety Gate agus a feidhmiú, ba cheart do na forálacha sin a bheith infheidhme i ndáil le reachtaíocht an Aontais maidir le comhchuibhiú. (9)Forálacha Chaibidil VII de Rialachán (AE) 2019/1020, lena mbunaítear na rialacha maidir le rialuithe ar tháirgí atá ag teacht isteach i margadh an Aontais, is forálacha iad atá infheidhme go díreach cheana féin maidir le táirgí a chumhdaítear leis an Rialachán seo agus níl sé beartaithe leis an Rialachán seo na forálacha sin a mhodhnú. Tá tábhacht ar leith le cobhsaíocht an Rialacháin chéadluaite de bhrí go ndéanfaidh na húdaráis atá i gceannas ar na rialuithe sin (arb iad na húdaráis chustaim i mbeagnach gach Ballstát iad) na rialuithe sin a chur i gcrích ar bhonn anailís riosca dá dtagraítear in Airteagal 46 agus Airteagal 47 de Rialachán (AE) Uimh. 952/2013 (Cód Custaim an Aontais), agus ar bhonn na reachtaíochta cur chun feidhme agus na treoraíochta comhfhreagraí. Tá an cur chuige rioscabhunaithe sin ríthábhachtach do rialuithe custaim i bhfianaise líon suntasach na n‑earraí a thagann isteach sa chríoch chustaim agus a fhágann an chríoch sin, agus dá bharr sin déantar bearta rialaithe nithiúla a chur i bhfeidhm ag brath ar thosaíochtaí sainaitheanta. Ós rud é nach modhnaítear leis an Rialachán Caibidil VII de Rialachán 2019/1020, ina dtagraítear go díreach don chur chuige rioscabhunaithe a leagtar síos sa reachtaíocht chustaim, ciallaíonn sé go praiticiúil gur cheart do na húdaráis atá i gceannas ar rialuithe ar tháirgí atá ag teacht isteach i margadh an Aontais (lena n‑áirítear údaráis chustaim) a rialuithe a theorannú do na táirgí is mó riosca, ag brath ar dhóchúlacht agus ar thionchar an riosca, agus ar an gcaoi sin éifeachtacht agus éifeachtúlacht a gcuid gníomhaíochtaí a áirithiú chomh maith lena n‑acmhainneacht a chosaint chun rialuithe den sórt sin a chur i gcrích.

(10)Is bunphrionsabal é prionsabal an réamhchúraim chun sábháilteacht táirgí agus tomhaltóirí a áirithiú agus dá bhrí sin ba cheart do na gníomhaithe ábhartha go léir aird chuí a thabhairt air agus an Rialachán seo á chur i bhfeidhm. (11)I bhfianaise an raoin feidhme leathain a thugtar do choincheap na sláinte freisin, ba cheart an riosca don chomhshaol a bhaineann le táirge a chur san áireamh i gcur i bhfeidhm an Rialacháin seo a mhéid is féidir ar deireadh thiar, riosca a bheith ann do shláinte agus do shábháilteacht tomhaltóirí mar thoradh air. (12)Táirgí atá ceaptha go heisiach i gcomhair úsáid ghairmiúil ach a úsáidtear ina dhiaidh sin i margadh na dtomhaltóirí, ba cheart iad a bheith faoi réir an Rialacháin seo de bhrí go bhféadfaidís rioscaí a chothú do shláinte agus do shábháilteacht tomhaltóirí nuair a dhéantar iad a úsáid faoi dhálaí a mbeifí ag súil go réasúnta leo. (13)Le reachtaíocht an Aontais maidir le bia, beatha agus réimsí gaolmhara, bunaítear córas sonrach a áirithíonn sábháilteacht na dtáirgí a chumhdaítear leis an reachtaíocht sin. Dá bhrí sin, ba cheart bia agus beatha a eisiamh ó raon feidhme an Rialacháin seo, cé is moite d’ábhair agus earraí a bheartaítear a bheith i dtadhall le bia, a mhéid a bhaineann le rioscaí nach gcumhdaítear le Rialachán (CE) Uimh 1935/2004 ó Pharlaimint na hEorpa agus ón gComhairle ná le reachtaíocht eile a bhaineann go sonrach le bia agus nach gcumhdaíonn ach rioscaí ceimiceacha agus bitheolaíocha a bhaineann le bia. (14)Tá táirgí íocshláinte faoi réir measúnú réamh‑mhargaidh lena n‑áirítear anailís riosca agus tairbhe. Dá bhrí sin, ba cheart iad a eisiamh ó raon feidhme an Rialacháin seo. (15)Aerárthaí dá dtagraítear in Airteagal 2(3) pointe (d) de Rialachán (AE) 2018/1139, tá siad faoi réir rialú rialála na mBallstát, i bhfianaise an riosca teoranta a bhaineann leo maidir le sábháilteacht eitlíochta sibhialta. Dá bhrí sin, ba cheart iad a eisiamh ó raon feidhme an Rialacháin seo. (16)Ba cheart feidhm a bheith ag na ceanglais a leagtar síos sa Rialachán seo maidir le táirgí athláimhe nó táirgí deisithe, athchóirithe agus athchúrsáilte a théann isteach arís sa slabhra soláthair le linn gníomhaíocht tráchtála, ach amháin i gcás na dtáirgí sin nach féidir leis an tomhaltóir a bheith ag súil go réasúnta leis go gcomhlíonfaidís na caighdeáin sábháilteachta is úire, e.g. seandachtaí nó táirgí atá le deisiú nó le hathchóiriú. (17)Treoir 87/357/CEE maidir le táirgí tomhaltais nach bia‑ábhar iad ach a bhfuil an chuma orthu gurb ea, agus a bhféadfaí iad a thabhairt in amhlachas bia‑ábhair sa chaoi go bhféadfadh tomhaltóirí, leanaí go háirithe, iad a chur ina mbéal, sin nó iad a dhúil nó a ionghabháil, rud a d’fhéadfadh a bheith ina chúis le plúchadh, nimhiú, nó polladh nó bac chonair an díleá, is díol conspóide é an léirmhíniú a d’fhéadfaí a bhaint as an Treoir sin. Thairis sin, glacadh an Treoir sin tráth a bhí an creat dlíthiúil le haghaidh sábháilteacht táirgí tomhaltais an‑teoranta ó thaobh raon feidhme de. Ar na cúiseanna sin, ba cheart Treoir 87/357/CEE a aisghairm. (18)Níor cheart seirbhísí a chumhdach leis an Rialachán seo. Mar sin féin, chun a áirithiú go gcosnófar sláinte agus sábháilteacht tomhaltóirí, táirgí a sholáthraítear nó a chuirtear ar fáil do thomhaltóirí mar chuid de sholáthar seirbhísí, lena n‑áirítear táirgí a nochtar tomhaltóirí go díreach dóibh agus seirbhís á soláthar, ba cheart do na táirgí sin teacht faoi raon feidhme an Rialacháin seo. Trealamh a oibríonn soláthraí seirbhíse ar trealamh é a iompraíonn tomhaltóirí nó a dtaistealaíonn siad air, ba cheart é a eisiamh ó raon feidhme an Rialacháin seo ráite nach mór déileáil leis in éindí le sábháilteacht na seirbhíse arna soláthar. (19)Ítimí a nascann le hítimí eile nó le hítimí neamhleabaithe eile a mbíonn tionchar acu ar an gcaoi a n‑oibríonn ítim, is féidir leo sábháilteacht an táirge a chur i mbaol. Ba cheart aird chuí a thabhairt ar an ngné sin a d’fhéadfadh a bheith ina riosca. Na naisc agus an t‑idirghaol a d’fhéadfadh a bheith ag ítim le hítimí seachtracha, níor cheart dóibh sábháilteacht na hítime sin a chur i mbaol. (20)I ngeall ar theicneolaíochtaí nua freisin bíonn rioscaí nua ann do shláinte agus do shábháilteacht tomhaltóirí, nó athraíonn na teicneolaíochtaí nua an chaoi a bhféadfadh na rioscaí atá ann cheana teacht chun cinn, amhail idirghabháil sheachtrach chun an táirge a haiceáil nó a shaintréithe a athrú. (21)Is éard atá i sainmhíniú na hEagraíochta Domhanda Sláinte ar ‘sláinte’, staid iomlán fhisiceach, intinne agus folláine sóisialta, agus ní amháin go bhfuil galar nó éiglíocht in easnamh. Tacaíonn an sainmhíniú seo leis an bhfíric go bhféadfadh rioscaí nua sláinte a bheith ann do thomhaltóirí de dheasca forbairt teicneolaíochtaí nua, amhail riosca síceolaíochta, rioscaí forbartha, go háirithe do leanaí, rioscaí meabhracha, dúlagar, cailliúint codlata, nó feidhm inchinne athraithe. (22)Is féidir déileáil le rioscaí sonracha cibearshlándála a dhéanann difear do shábháilteacht tomhaltóirí agus do phrótacail agus deimhniúcháin trí bhíthin na reachtaíochta earnálaí. Ba cheart a áirithiú, áfach, i gcás bearnaí sa reachtaíocht earnálach, go gcuirfidh na hoibreoirí eacnamaíocha agus na húdaráis náisiúnta ábhartha rioscaí atá nasctha le teicneolaíochtaí nua san áireamh, nuair a bheidh na táirgí á ndearadh acu agus nuair a bheidh measúnú á dhéanamh acu orthu, chun a áirithiú nach gcuirfear sábháilteacht an táirge i mbaol i ngeall ar athruithe a bheith déanta air. (23)Ba cheart measúnú a dhéanamh ar shábháilteacht táirgí agus na gnéithe ábhartha go léir á gcur san áireamh, go háirithe a saintréithe agus a gcur i láthair, mar aon leis na riachtanais shonracha agus rioscaí do chatagóirí tomhaltóirí is dealraitheach a d'úsáidfeadh na táirgí, go háirithe leanaí, seanóirí, agus daoine faoi mhíchumas. Dá bhrí sin, má theastaíonn faisnéis shonrach chun táirgí a dhéanamh sábháilte do chatagóir áirithe daoine, ba cheart a chur san áireamh freisin sa mheasúnú ar shábháilteacht na dtáirgí an fhaisnéis sin a bheith ar fáil agus rochtain a bheith ann uirthi. Ba cheart measúnú a dhéanamh ar shábháilteacht táirgí agus aird á tabhairt ar an ngá leis an táirge a bheith sábháilte le linn a shaolré ar fad. (24)Ba cheart oibleagáidí a bheith ar oibreoirí eacnamaíocha as sábháilteacht a dtáirgí, i ndáil leis an ról atá ag gach oibreoir sa slabhra soláthair, d’fhonn ardleibhéal sábháilteachta do shláinte agus sábháilteacht tomhaltóirí a áirithiú. Na hoibreoirí eacnamaíocha a mbíonn ról acu sa slabhra soláthair agus dáilte, ba cheart dóibh gach beart is iomchuí a dhéanamh lena áirithiú nach gcuirfidh siad ar fáil ar an margadh ach táirgí atá sábháilte agus i gcomhréir leis an Rialachán seo. Is gá foráil a dhéanamh maidir le dáileadh soiléir comhréireach na n‑oibleagáidí agus iad a bheith in oiriúint do ról gach oibreora sa phróiseas soláthair agus dáilte. (25)Ba cheart an ciandíol, lena n‑áirítear díol ar líne, teacht faoi raon feidhme an Rialacháin seo freisin. Tá fás tagtha ar dhíol ar líne ar bhonn leanúnach comhsheasmhach, rud a chruthaigh samhlacha nua gnó agus gníomhaithe nua sa mhargadh amhail na margaí ar líne. (26)Tá ról ríthábhachtach ag margaí ar líne sa slabhra soláthair – rud a ligeann d’oibreoirí eacnamaíocha teacht ar líon tomhaltóirí gan teorainn – agus, dá bhrí sin, tá ról tábhachtach acu sa chóras sábháilteachta táirgí freisin. (27)Ós rud é go bhfuil ról tábhachtach ag margaí ar líne nuair a dhéantar díolacháin táirgí a idirghabháil idir trádálaithe agus tomhaltóirí, ba cheart níos mó freagrachtaí a bheith ar na gníomhaithe sin maidir le dul i ngleic le díol táirgí contúirteacha ar líne. Le Treoir 2000/31/CE ó Pharlaimint na hEorpa agus ón gComhairle, foráiltear maidir leis an gcreat ginearálta le haghaidh ríomhthráchtála agus leagtar síos oibleagáidí áirithe le haghaidh ardáin ar líne. Le Rialachán [.../...] maidir le Margadh Aonair do Sheirbhísí Digiteacha (an Ionstraim um Sheirbhísí Digiteacha) agus lena leasaítear Treoir 2000/31/CE, rialaítear freagracht agus cuntasacht na soláthraithe seirbhísí idirmheánacha ar líne maidir le hinneachar neamhdhleathach, lena n‑áirítear táirgí neamhshábháilte. Tá feidhm ag an Rialachán sin gan dochar do na rialacha a leagtar síos le dlí an Aontais maidir le cosaint tomhaltóirí agus sábháilteacht táirgí. Dá réir sin, d’fhonn cur leis an gcreat dlíthiúil cothrománach dá bhforáiltear leis an Rialachán sin, ba cheart ceanglais shonracha a thabhairt isteach, ar ceanglais iad atá bunriachtanach chun dul i ngleic go héifeachtach le díol na dtáirgí contúirteacha ar líne, i gcomhréir le hAirteagal [1(5), pointe (h)] den Rialachán sin. (28)Leis an nGealltanas um Shábháilteacht Táirgí, a síníodh in 2018 agus a thosaigh roinnt margaí a chur i bhfeidhm ó shin i leith, foráiltear maidir le roinnt gealltanais dheonacha maidir le sábháilteacht táirgí. Is léir go bhfuil fiúntas mór ag an nGealltanas um Shábháilteacht Táirgí chun feabhas a chur ar chosaint tomhaltóirí ar tháirgí contúirteacha a dhíoltar ar líne. Mar sin féin, is amhlaidh a laghdaítear a éifeachtacht mar gheall ar a ghné dheonach agus an chaoi nach nglacann ach líon teoranta margaí ar líne páirt dheonach ann, rud a fhágann nach féidir cothrom iomaíochta a áirithiú leis. (29)Ba cheart do mhargaí ar líne gníomhú leis an gcúram is cuí i ndáil leis an inneachar a dhéantar a óstáil ar a gcomhéadan ar líne agus a bhaineann le sábháilteacht táirgí, i gcomhréir leis na hoibleagáidí sonracha a leagtar síos sa Rialachán seo. Dá réir sin, ba cheart oibleagáidí díchill chuí le haghaidh gach margaidh ar líne a bhunú i ndáil leis an inneachar a dhéantar a óstáil ar a gcomhéadan ar líne ar inneachar é a bhaineann le sábháilteacht táirgí.

(30)Thairis sin, chun críocha an fhaireachais margaidh éifeachtaigh, ba cheart do mhargaí ar líne clárú ar an gcóras Safety Gate agus an fhaisnéis a bhaineann lena bpointí teagmhála aonair a chur in iúl sa tairseach chéanna chun comhroinnt faisnéise faoi shaincheisteanna sábháilteachta táirgí a éascú. Féadfar gurb ionann an pointe teagmhála aonair faoin Rialachán seo agus an pointe teagmhála faoi [Airteagal 10] de Rialachán (AE).../... [an Ionstraim um Sheirbhísí Digiteacha], gan an cuspóir i leith fadhbanna a bhaineann le sábháilteacht táirgí a láimhseáil ar bhealach tapa sonrach a chur i mbaol. (31)Ionas go mbeidh siad in ann a n‑oibleagáidí faoin Rialachán seo a chomhlíonadh, go háirithe maidir le horduithe ó údaráis phoiblí a chomhlíonadh go tráthúil agus go héifeachtach, fógraí ó thríú páirtithe eile a phróiseáil, agus comhoibriú le húdaráis um fhaireachas margaidh i gcomhthéacs bearta ceartaitheacha arna n‑iarraidh sin, ba cheart sásra inmheánach a bheith ag margaí ar líne chun saincheisteanna a bhaineann le sábháilteacht táirgí a láimhseáil. (32)Níor cheart do na hoibleagáidí a fhorchuirtear leis an Rialachán seo ar mhargaí ar líne a bheith ina n‑oibleagáidí ginearálta maidir le faireachán a dhéanamh ar an bhfaisnéis a tharchuireann nó a stórálann siad, ná fíorais nó imthosca a lorg go gníomhach lena léirítear gníomhaíocht neamhdhleathach, amhail díol na dtáirgí contúirteacha ar líne. Mar sin féin, ba cheart do mhargaí ar líne inneachar a thagraíonn do tháirgí contúirteacha a bhaint go gasta óna gcomhéadan ar líne, tar éis dóibh eolas iarbhír a fháil nó, i gcás éileamh ar dhamáistí, tar éis dóibh feasacht faoin inneachar neamhdhleathach a fháil, go háirithe sna cásanna inar cuireadh an margadh ar líne ar an eolas faoi fhíricí nó imthosca ar cheart d’oibreoir eacnamaíoch dícheallach an neamhdhleathacht i gceist a bheith sainaitheanta aige ar a mbonn sin, chun leas a bhaint as an díolúine ó dhliteanas as seirbhísí a óstáil faoin ‘Treoir maidir le ríomhthráchtáil’ agus faoin [an Ionstraim um Sheirbhísí Digiteacha]. Ba cheart do mhargaí ar líne fógraí a phróiseáil a bhaineann le hinneachar a thagraíonn do tháirgí neamhshábháilte, fógraí a fhaightear i gcomhréir le [hAirteagal 14] de Rialachán (AE).../... [an Ionstraim um Sheirbhísí Digiteacha], laistigh de na tréimhsí ama breise a bhunaítear leis an Rialachán seo. (33)I gcás nach bhfuil aon mhodh éifeachtach eile ar fáil chun deireadh a chur le riosca tromchúiseach, le hAirteagal 14(4) de Rialachán (AE) 2019/1020 tugtar de chumhacht do na húdaráis um fhaireachas margaidh a éileamh go mbainfí inneachar a thagraíonn do na táirgí gaolmhara ó chomhéadan ar líne nó a éileamh go dtaispeánfaí rabhadh go sainráite d’úsáideoirí deiridh nuair a bheidh rochtain acu ar chomhéadan ar líne. Na cumhachtaí a thugtar do na húdaráis um fhaireachas margaidh le hAirteagal 14(4) de Rialachán (AE) 2019/1020, ba cheart feidhm a bheith acu maidir leis an Rialachán seo freisin. Ionas go ndéanfar faireachas éifeachtach ar an margadh faoin Rialachán seo agus go gcuirfear cosc le táirgí contúirteacha ar mhargadh an Aontais, ba cheart feidhm a bheith ag an gcumhacht sin maidir le gach cás atá riachtanach agus comhréireach agus i gcás táirgí freisin nach bhfuil riosca chomh tromchúiseach sin ag baint leo. Tá sé ríthábhachtach go gcomhlíonfaidh margaí ar líne orduithe den sórt sin mar ábhar práinne. Dá bhrí sin, tugtar isteach leis an Rialachán seo teorainneacha ama ceangailteacha ina leith sin, gan dochar don deis teorainn ama níos giorra a leagan síos san ordú féin. Ba cheart an chumhacht sin a fheidhmiú i gcomhréir le [Airteagal 8] den Ionstraim um Sheirbhísí Digiteacha. (34)Fiú i gcás nach bhfuil aimsitheoir aonfhoirmeach acmhainne cruinn (URL) san fhaisnéis ón gcóras Safety Gate agus, i gcás inar gá, faisnéis bhreise lena bhféadfar an t‑inneachar neamhdhleathach lena mbaineann a shainaithint, ba cheart do mhargaí ar líne, mar sin féin, an fhaisnéis a tarchuireadh a chur san áireamh, amhail aitheantóirí táirgí, nuair a bhíonn siad ar fáil, agus faisnéis inrianaitheachta eile, i gcomhthéacs aon bhirt arna ghlacadh ag margaí ar líne ar a dtionscnamh féin a bhfuil sé d’aidhm acu rochtain ar tháirgí contúirteacha atá ar tairiscint ar a margadh féin a bhrath, a shainaithint, a bhaint nó a dhíchumasú, i gcás inarb infheidhme. (35)Chun críocha [Airteagal 19] de Rialachán (AE).../... [an Ionstraim um Sheirbhísí Digiteacha], agus a mhéid a bhaineann le sábháilteacht táirgí a dhíoltar ar líne, eagraíochtaí agus comhlachais tomhaltóirí a dhéanann ionadaíocht ar son leas tomhaltóirí go háirithe, ba cheart don Chomhordaitheoir Seirbhísí Digiteacha iad a mheas mar chomharthóirí iontaofa, arna iarraidh sin dóibh, ar choinníoll go gcomhlíonfar na coinníollacha a leagtar amach san Airteagal sin. (36)Is rud ríthábhachtach í an inrianaitheacht táirgí chun faireachas margaidh éifeachtach a dhéanamh ar tháirgí contúirteacha agus chun bearta ceartaitheacha a dhéanamh. Ina theannta sin, ba cheart tomhaltóirí a chosaint ar tháirgí contúirteacha ar an gcaoi chéanna sna bealaí díolacháin as líne agus ar líne, agus nuair a bhíonn siad ag ceannach táirgí ar mhargaí ar líne freisin. D’fhonn cur le forálacha Rialachán (AE).../... [an Ionstraim um Sheirbhísí Digiteacha] a bhaineann le hinrianaitheacht trádálaithe, níor cheart do mhargaí ar líne tairiscintí ar a n‑ardán a cheadú mura rud é gur chuir an trádálaí an fhaisnéis ar fad a bhaineann le sábháilteacht agus inrianaitheacht táirgí ar fáil mar a shonraítear sa Rialachán seo. Ba cheart faisnéis den sórt sin a thaispeáint in éineacht le tairiscint an táirge ionas gur féidir le tomhaltóirí leas a bhaint as an bhfaisnéis chéanna a chuirtear ar fáil ar líne agus as líne. Mar sin féin, níor cheart don mhargadh ar líne a bheith freagrach as iomláine, cruinneas agus beachtas na faisnéise féin a fhíorú, ós rud é gur ar an trádálaí atá an oibleagáid inrianaitheacht táirgí a áirithiú i gcónaí. (37)Tá sé tábhachtach freisin go n‑oibreoidh margaí ar líne i ndlúthchomhar leis na húdaráis um fhaireachas margaidh, leis na húdaráis forfheidhmithe dlí agus leis na hoibreoirí eacnamaíocha ábhartha maidir le sábháilteacht táirgí. Déantar oibleagáid maidir le comhar le húdaráis um fhaireachas margaidh a fhorchur ar sholáthraithe seirbhíse na sochaí faisnéise faoi Airteagal 7(2) de Rialachán (AE) 2019/1020 i ndáil le táirgí a chumhdaítear faoin Rialachán sin agus ba cheart, dá bhrí sin, an oibleagáid a leathnú amach chun gach táirge tomhaltais a chumhdach. Mar shampla, tá na húdaráis um faireachas margaidh ag cur feabhas i rith an ama ar na huirlisí teicneolaíochta a úsáideann siad le haghaidh an fhaireachais mhargaidh ar líne chun táirgí contúirteacha a dhíoltar ar líne a shainaithint. Chun go mbeidh na huirlisí sin oibríochtúil, ba cheart do mhargaí ar líne rochtain a thabhairt ar a gcomhéadan. Ina theannta sin, ar mhaithe le sábháilteacht táirgí, d’fhéadfadh sé go mbeadh ar na húdaráis um fhaireachas margaidh sonraí a chamchóipeáil ó na margaí ar líne. (38)Díol díreach a dhéanann oibreoirí eacnamaíocha atá bunaithe lasmuigh den Aontas trí bhealaí ar líne, is rud é sin a chuireann bac ar obair na n‑údarás um fhaireachas margaidh agus iad ag dul i ngleic le táirgí contúirteacha san Aontas, toisc gur minic nach bhfuil oibreoirí eacnamaíocha bunaithe san Aontas ná nach bhfuil ionadaí dlíthiúil acu san Aontas. Dá bhrí sin, is gá a áirithiú go bhfuil cumhachtaí agus modhanna leordhóthanacha ag na húdaráis um fhaireachas margaidh chun dul i ngleic go héifeachtach le díol na dtáirgí contúirteacha ar líne. Chun go n‑áiritheofar forfheidhmiú éifeachtach an Rialacháin seo, ba cheart an oibleagáid a leagtar amach in Airteagal 4(1), (2) agus (3) de Rialachán 2019/1020 a leathnú amach chun táirgí atá lasmuigh de raon feidhme reachtaíocht an Aontais maidir le comhchuibhiú a chumhdach freisin d’fhonn a áirithiú go bhfuil oibreoir eacnamaíoch freagrach bunaithe san Aontas, a mbeidh cúraimí air maidir leis na táirgí sin, agus a bheidh ag feidhmiú ina phointe teagmhála ag na húdaráis um fhaireachas margaidh agus ag cur cúraimí sonracha i gcrích go tráthúil. (39)Oibreoir eacnamaíoch atá bunaithe san Aontas agus atá freagrach as táirgí a thagann faoi raon feidhme an Rialacháin seo, ba cheart a shonraí teagmhála a bheith ag gabháil leis an táirge chun seiceálacha a éascú ar fud an tslabhra soláthair. (40)I gcás ina bhfuil rogha de bhearta ceartaitheacha éagsúla ag oibreoirí eacnamaíocha nó ag údaráis um fhaireachas margaidh, ba cheart tosaíocht a thabhairt don ghníomhaíocht is inbhuanaithe a mbeadh an tionchar is ísle ar an gcomhshaol aici, amhail deisiú an táirge, ar choinníoll nach lú an leibhéal sábháilteachta dá thoradh sin. (41)Maidir le hoibreoirí eacnamaíocha a chuireann táirge ar an margadh faoina n‑ainm nó a dtrádmharc féin nó a mhodhnaíonn an táirge ar dhóigh a dhéanann difear do chomhréireacht an Rialacháin seo, ba cheart a mheas gurb iadsan an monaróir agus ba cheart dóibh sin oibleagáidí an mhonaróra a ghlacadh chucu féin. (42)Ba cheart do na hoibreoirí eacnamaíocha féin nósanna imeachta inmheánacha um chomhréireacht a bhunú, rud a áiritheoidh, go hinmheánach, go ndéanfaidh oibreoirí eacnamaíocha, a n‑oibleagáid go héifeachtach tapa , i dteannta na gcoinníollacha lenar féidir leo dul i ngleic le táirge contúirteach go tráthúil. (43)Agus táirgí á gcur ar fáil ar an margadh, mar chuid den tairiscint ábhartha, ba cheart d’oibreoirí eacnamaíocha an fhaisnéis íosta a sholáthar maidir le sábháilteacht agus inrianaitheacht na dtáirgí. Ba cheart sin a bheith gan dochar do na ceanglais faisnéise a leagtar síos le Treoir 2011/83/AE ó Pharlaimint na hEorpa agus ón gComhairle, maidir le príomhthréithe na n‑earraí, mar shampla, a mhéid is iomchuí don mheán agus do na hearraí. (44)Trí shainaithint táirgí agus inrianaitheacht táirgí ó cheann ceann an tslabhra soláthair a áirithiú, is fusa oibreoirí eacnamaíocha a shainaithint agus bearta ceartaitheacha éifeachtacha a dhéanamh i gcoinne táirgí contúirteacha amhail aisghairmeacha spriocdhírithe. Ar an dóigh sin áirithíonn sainaithint táirgí agus inrianaitheacht táirgí go bhfaigheann tomhaltóirí agus oibreoirí eacnamaíocha faisnéis chruinn faoi tháirgí contúirteacha, rud a mhéadaíonn ar an muinín as an margadh agus a sheachnaíonn cur isteach neamhriachtanach ar thrádáil. Dá bhrí sin, ba cheart faisnéis a bheith léirithe ar tháirgí ionas gur féidir na táirgí féin agus a monaróir, agus más infheidhme, an t‑allmhaireoir, a shainaithint. D’fhéadfaí na ceanglais inrianaitheachta sin a dhéanamh níos déine i gcás cineálacha áirithe táirgí. Ba cheart do mhonaróirí doiciméadacht theicniúil maidir lena dtáirgí a leagan síos freisin, ar doiciméadacht í ar cheart an fhaisnéis is gá a bheith iontu chun a chruthú go bhfuil a dtáirge sábháilte. (45)An creat dlíthiúil le haghaidh faireachas margaidh ar tháirgí a chumhdaítear le reachtaíocht an Aontais maidir le comhchuibhiú agus a leagtar amach i Rialachán (AE) 2019/1020 agus an creat dlíthiúil maidir le faireachas margaidh ar tháirgí a chumhdaítear leis an Rialachán seo, ba cheart an dá chreat sin a bheith chomh comhleanúnach agus is féidir. Dá bhrí sin, tá sé riachtanach, a mhéid a bhaineann le gníomhaíochtaí faireachais margaidh, oibleagáidí, cumhachtaí, bearta, agus comhar idir na húdaráis um fhaireachas margaidh, an bhearna idir an dá thacar d’fhorálacha a dhúnadh. Chun na críche sin, ba cheart Airteagail 10 go 16, Airteagail 18 agus 19 agus Airteagail 21 go 24 de Rialachán (AE) 2019/1020 a bheith infheidhme freisin maidir le táirgí a chumhdaítear leis an Rialachán seo. (46)Chun comhleanúnachas chreat dlíthiúil an fhaireachais margaidh a chaomhnú agus, san am céanna, comhar éifeachtach a áirithiú idir líonra Eorpach d’údaráis na mBallstát atá inniúil ar shábháilteacht táirgí (‘an Líonra um Shábháilteacht Tomhaltóirí’) dá bhforáiltear leis an Rialachán seo agus Líonra an Aontais um Chomhlíonadh Táirgí atá dírithe ar chomhordú agus comhar struchtúrtha idir údaráis forfheidhmithe na mBallstát agus an Coimisiún dá bhforáiltear le Rialachán (AE) 2019/1020, is gá an Líonra um Shábháilteacht Tomhaltóirí a cheangal le Líonra an Aontais um Chomhlíonadh Táirgí sna gníomhaíochtaí dá dtagraítear in Airteagail 11, 12, 13 agus 21 de Rialachán (AE) 2019/1020. (47)Ba cheart é a chur ar chumas na n‑údarás náisiúnta na gníomhaíochtaí traidisiúnta faireachais margaidh atá dírithe ar shábháilteacht táirgí a chomhlánú le gníomhaíochtaí faireachais margaidh atá dírithe ar na nósanna imeachta inmheánacha um chomhréireacht arna mbunú ag oibreoirí eacnamaíocha chun sábháilteacht táirgí a áirithiú. Ba cheart do na húdaráis um fhaireachas margaidh a bheith in ann a cheangal ar an monaróir a léiriú cé na táirgí eile a bhfuil an riosca céanna ag gabháil leo– táirgí a tháirgtear leis an nós imeachta céanna, nó táirgí a bhfuil na comhpháirteanna céanna iontu a mheastar a mbaineann riosca leo nó táirgí atá mar chuid den bhaisc tháirgthe chéanna. (48)Ba cheart malartú faisnéise idir na Ballstáit agus an Coimisiún maidir le cur chun feidhme an Rialacháin seo a bhunú ar bhonn táscairí aschuir lena bhféadfaí éifeachtacht na mBallstát i gcur chun feidhme reachtaíocht an Aontais maidir le sábháilteacht táirgí a thomhas agus a chur i gcomparáid le chéile. (49)Ba cheart malartú faisnéise atá cruinn, éifeachtach agus tapa a bheith ann maidir le táirgí contúirteacha.

(50)Is ríléir go bhfuil córas mearmhalartaithe faisnéise an Aontais (RAPEX) éifeachtach agus éifeachtúil. Is rud é trínar féidir bearta ceartaitheacha a dhéanamh ar fud an Aontais maidir le táirgí a bhfuil riosca ag baint leo, riosca a théann thar chríoch Bhallstáit aonair. Tá sé tráthúil, áfach, an t‑ainm giorraithe a úsáidtear a athrú ó RAPEX go dtí an córas Safety Gate ar mhaithe le soiléireacht níos fearr agus caidreamh níos fearr a chothú le tomhaltóirí. Is éard atá sa chóras Safety Gate córas mear‑rabhaidh maidir le táirgí neamhbhia contúirteacha lenar féidir le húdaráis náisiúnta agus leis an gCoimisiún faisnéis a mhalartú maidir le táirgí den sórt sin, tairseach ghréasáin chun an pobal a chur ar an eolas (an córas Safety Gate) agus comhéadan chun é a chur ar chumas gnólachtaí a n‑oibleagáid a chomhlíonadh maidir le húdaráis agus tomhaltóirí a chur ar an eolas faoi tháirgí contúirteacha (an Tairseach Ghnó maidir le Sábháilteacht). (51)Ba cheart do na Ballstáit fógra a thabhairt sa chóras Safety Gate faoi bhearta ceartaitheacha éigeantacha agus deonacha lena gcuirtear cosc agus srian le táirge a d’fhéadfaí a mhargú, nó lena bhforchuirtear coinníollacha sonrach ar mhargú an táirge sin, mar gheall ar riosca tromchúiseach do shláinte agus do shábháilteacht tomhaltóirí, nó i gcás táirgí a chumhdaítear le Rialachán (AE) 2019/1020, riosca do leasanna poiblí ábhartha eile de chuid na n‑úsáideoirí deiridh freisin. (52)Faoi Airteagal 34 de Rialachán (AE) 2019/1020, ní mór d’údaráis na mBallstát fógra a thabhairt faoi bhearta a glacadh i gcoinne táirgí a chumhdaítear leis an Rialachán sin, táirgí nach bhfuil riosca chomh tromchúiseach sin ag baint leo, agus an fógra sin a thabhairt tríd an gcóras faisnéise agus cumarsáide dá dtagraítear san Airteagal céanna, ach is tríd an gcóras Safety Gate ba cheart fógra a thabhairt faoi bhearta ceartaitheacha a glacadh in aghaidh táirgí a chumhdaítear leis an Rialachán seo nach bhfuil riosca chomh tromchúiseach sin ag baint leo. Ba cheart do na Ballstáit agus don Choimisiún faisnéis maidir le rioscaí do shláinte agus do shábháilteacht tomhaltóirí a bhaineann le táirgí a chur ar fáil don phobal. Tá sé tráthúil do thomhaltóirí agus do ghnólachtaí gur sa chóras Safety Gate atá an fhaisnéis ar fad maidir le bearta ceartaitheacha a glacadh i gcoinne táirgí a bhfuil riosca ag baint leo, rud a fhágann gur féidir faisnéis ábhartha maidir le táirgí contúirteacha a chur ar fáil don phobal tríd an gcóras Safety Gate. Dá bhrí sin, moltar do na Ballstáit fógra a thabhairt sa chóras Safety Gate maidir leis na bearta ceartaitheacha ar fad a bhaineann le táirgí a chuireann sláinte agus sábháilteacht tomhaltóirí i mbaol. (53)I gcás ina mbeidh fógra le tabhairt faoin bhfaisnéis sa chóras faisnéise agus cumarsáide i gcomhréir le Rialachán (AE) 2019/1020, is féidir na fógraí sin a chur isteach go díreach sa Gheata Sábháilteachta, nó is féidir iad a ghiniúint ón gcóras faisnéise agus cumarsáide le haghaidh faireachas margaidh dá bhforáiltear in Airteagal 34 de Rialachán (AE) 2019/1020. Chun na críche sin, ba cheart don Choimisiún an comhéadan a bunaíodh le haghaidh aistriú faisnéise idir an córas faisnéise agus cumarsáide agus an Geata Sábháilteachta a choinneáil ar bun agus a fhorbairt a thuilleadh, chun iontráil dhúbailte sonraí a sheachaint agus aistriú den sórt sin a éascú. (54)Ba cheart don Choimisiún tairseach ghréasáin Safety Gate a choinneáil ar bun agus a fhorbairt a thuilleadh, rud a chuirfeadh ar chumas oibreoirí eacnamaíocha a n‑oibleagáidí a chomhlíonadh maidir le húdaráis um fhaireachas margaidh agus tomhaltóirí a chur ar an eolas faoi tháirgí contúirteacha atá curtha ar an margadh acu nó atá curtha ar fáil ar an margadh acu. Ba cheart go gcuirfeadh an uirlis sin ar chumas oibreoirí eacnamaíocha na húdaráis um fhaireachas margaidh a chur ar an eolas faoi thionóiscí a tharlaíonn de dheasca táirgí atá curtha ar an margadh acu nó atá curtha ar fáil ar an margadh acu. Ba cheart go gcumasódh sé faisnéis a mhalartú go tapa agus go héifeachtúil idir oibreoirí eacnamaíocha agus údaráis náisiúnta, agus go n‑éascódh sé d’oibreoirí eacnamaíocha faisnéis a chur ar fáil do thomhaltóirí. (55)D’fhéadfadh cásanna a bheith ann inar gá déileáil le riosca tromchúiseach ar leibhéal an Aontais nuair nach féidir an riosca a smachtú go sásúil trí bhearta arna nglacadh ag an mBallstát lena mbaineann nó trí aon nós imeachta eile faoi reachtaíocht an Aontais. D’fhéadfadh sin a bheith i gceist go háirithe i gcás rioscaí nua atá ag teacht chun cinn nó iad sin a bhfuil tionchar acu ar thomhaltóirí leochaileacha. Ar an gcúis sin, is féidir leis an gCoimisiún bearta a ghlacadh as a stuaim féin nó arna iarraidh sin do na Ballstáit. Ba cheart bearta den sórt sin a chur in oiriúint do thromchúis agus do phráinn an cháis. Ina theannta sin, is gá foráil a dhéanamh maidir le sásra leordhóthanach trína bhféadfadh an Coimisiún bearta idirlinne atá infheidhme ar bhonn láithreach a ghlacadh. (56)Is ar bhonn measúnú riosca a dhéanann gníomhaithe ábhartha a chinntear an riosca a bhaineann le táirge agus leibhéal an riosca sin. Agus measúnú riosca á dhéanamh acu, d’fhéadfadh na Ballstáit torthaí éagsúla a bhaint amach a mhéid a bhaineann le riosca a bheith ann nó le leibhéal an riosca sin. D’fhéadfadh sé sin feidhmiú ceart an mhargaidh aonair agus cothrom iomaíochta do thomhaltóirí agus d’oibreoirí eacnamaíocha araon a chur i mbaol. Dá bhrí sin, ba cheart sásra eadrána a chur ar fáil do na Ballstáit, ar bhonn deonach, a chuirfeadh ar chumas an Choimisiúin, tuairim a thabhairt maidir leis an tsaincheist atá faoi dhíospóid. (57)Feabhsaíonn an Líonra um Shábháilteacht Tomhaltóirí an comhar idir na Ballstáit maidir le sábháilteacht táirgí a fhorfheidhmiú. Go háirithe, éascaíonn sé gníomhaíochtaí malartaithe faisnéise, eagrú na ngníomhaíochtaí comhpháirteacha um fhaireachas margaidh, malartú saineolais agus an dea‑chleachtas. Ba cheart ionadaíocht chuí a bheith ag an Líonra um Shábháilteacht Tomhaltóirí agus ba cheart dó páirt a ghlacadh i ngníomhaíochtaí comhordúcháin agus comhair de chuid Líonra an Aontais um Chomhlíonadh Táirgí dá bhforáiltear i Rialachán (AE) 2019/1020 nuair is gá comhordú a dhéanamh ar na gníomhaíochtaí a thagann faoi raon feidhme chur i bhfeidhm an dá Rialachán chun a n‑éifeachtacht a áirithiú. (58)Is féidir le húdaráis um fhaireachais margaidh gníomhaíochtaí comhpháirteacha a dhéanamh le húdaráis nó le heagraíochtaí eile a dhéanann ionadaíocht thar ceann oibreoirí eacnamaíocha nó úsáideoirí deiridh, d’fhonn sábháilteacht táirgí a chur chun cinn agus táirgí contúirteacha a shainaithint, lena n‑áirítear iad sin a thairgtear lena ndíol ar líne. Agus an méid sin á dhéanamh acu, ba cheart do na húdaráis um fhaireachas margaidh agus don Choimisiún a áirithiú, de réir mar is iomchuí, nach gcruthófar staid a d’fhéadfadh an iomaíocht a shaobhadh nó difear a dhéanamh d’oibiachtúlacht, do neamhspleáchas agus do neamhchlaontacht na bpáirtithe mar gheall ar rogha na dtáirgí agus na dtáirgeoirí chomh maith leis na gníomhaíochtaí a dhéantar. (59)Is é atá i gceist le gníomhaíochtaí rialaithe comhordaithe comhuaineacha (‘scuab‑imscrúduithe’) gníomhaíochtaí forfheidhmiúcháin sonracha lena bhféadfar sábháilteacht táirgí a fheabhsú a thuilleadh. Go háirithe, ba cheart scuab‑imscrúduithe a dhéanamh i gcás ina dtabharfaidh treochtaí sa mhargadh, gearáin ó thomhaltóirí nó tásca eile le tuiscint gur minic a mheastar go mbaineann riosca tromchúiseach le catagóirí áirithe táirgí. (60)Le comhéadan poiblí Safety Gate, an tairseach Safety Gate, is féidir an pobal i gcoitinne, lena n‑áirítear tomhaltóirí, oibreoirí eacnamaíocha agus margaí ar líne, a chur ar an eolas faoi bhearta ceartaitheacha a dhéantar i gcoinne táirgí contúirteacha atá ar mhargadh an Aontais. Le roinn ar leith den tairseach Safety Gate, cuirtear ar chumas tomhaltóirí an Coimisiún a chur ar an eolas faoi tháirgí atá ar fáil ar an margadh ar táirgí iad a bhfuil riosca ag baint leo do shláinte agus do shábháilteacht tomhaltóirí. I gcás inarb ábhartha, ba cheart don Choimisiún bearta leantacha leordhóthanacha a dhéanamh, go háirithe tríd an bhfaisnéis sin a tharchur chuig na húdaráis náisiúnta lena mbaineann. (61)Agus faisnéis maidir le sábháilteacht táirgí á cur ar fáil don phobal, ba cheart rúndacht ghairmiúil, rud dá dtagraítear in Airteagal 339 den Chonradh, a chosaint ar bhealach atá comhoiriúnach leis an ngá atá le héif